«Ez dute zalantzan jartzen bide bakarra dela Chavezek sortutako komuna sozialista»

Ana Velez hernaniarra Euskal Herrira itzuli berri da, Venezuelan ia hilabete pasa ondoren. El Maizal komuna sozialistan murgiltzea erabaki zuen, bertako funtzionatzeko modua zein den ikusteko, ikasteko eta, «posible bada», Hernanin antzeko proiektu bat aurrera eramateko.

El Maizal komuna sozialista ezagutzeko asmotan bidaiatu zuen Ana Velez hernaniarrak Venezuelara, joan den uztailean. «Nire egitekoa izan zen bertako funtzionamendua ezagutzea eta bertakoekin elkarbanatzea», kontatu du. Etxera itzuli berri da orain, eta esperientzia «ikaragarria» izan dela aitortu dio Kronikari Askapenako kideak. «Aurretik ere, Hego Amerikako beste zenbait herrialde ezagutu ditudan arren, horrelakorik ez dut orain arte egin. Oraingo honetan, brigadista moduan bidaiatu dut, helburu politikoekin».

Denera, 25 egun igaro ditu Venezuelan; eta, horietatik, 20 inguru, El Maizalen. Eta oraindik zer den ez dakizuen horientzat, honelaxe deskribatu du Anak: «2009an sortutako komuna sozialista eta autogestionatua da, eta demokrazia zuzenean eta partaidetzan oinarritzen da. Geografikoki, Lara eta Portuguesa estatu venezolarren artean kokatzen da, Simon Planas udalerrian, 2.236 hektareako hedaduran zehar». Hain justu, komuna agropekuarioa da eta 24 kontseilu komunaletan banatzen da. Bertan, 3.000 familia baino gehiago bizi direla gehitu du hernaniarrak; alegia, 9.000 pertsona inguru.

Hugo Chavezek hasitako prozesua, bizirik oraindik

Autogobernuaren eta produkzio bideen kontrola sozializatzea jomuga dutela dio Anak. «Garapen ekonomiko jasangarria eta demokratikoa bilatzen dute. Zentzu horretan, eskualdeko desberdintasun ekonomikoak murrizteko aktore garrantzitsua da. Gainera, «antolatzeko moduagatik eta produkzio maila altuagatik», Venezuelan erreferentea dela azpimarratu du.

Hugo Chavezek hasi zuen mugimendua, eta bere irudia zein ideiak «oso presente» daude bertan. «Chavez izan zen herria komunak sortzera bultzatu zuena, eta maitasun berezia diote El Maizalen, bertako lurrak desjabetzera pertsonalki gerturatu zelako», azaldu du. «Gainera, Angel Prado Simon Planaseko alkatea PSUVeko kidea da, eta Chavezek sortu zuen alderdi hori. Horregatik guztiagatik, komunan ez dute zalantzan jartzen Chavezek sortutako komuna sozialistaren ideia dela bide bakarra». Hari beretik, El Maizal ez ezik, Venezuelan 3.230 komuna eta 45.095 kontseilu komunal ere badaudela kontatu du Anak.

«Parlamentu komunalak biltzarrean erabakitzen ditu eginbeharrak, eta guztiek partaidetza bera dute». Bide horretatik, azken 11 urteetan, komuna asko hazi eta produkzioa «indarrez» finkatu dela aipatu du brigadistak. «El Maizaleko produkzioa, nagusiki, artoan oinarritzen da. Dena den, barazkiak, kafea, kakaoa, esnea, arrautzak, ganadua eta gasa ere ekoizten dituzte. Ondoren, produkzio hori guztia sozialki banatzen da komunan bertan eta baita eskualdean ere.

Ana, argazkiko ezkerraldean, hauteskundeetako kanpainaurrean, El Maizalen ezagututako bi lagun argentinarrekin.

Komunan, «asteko egun guztietan eta eguneko 24 orduetan» zeregina dagoela dio Anak. «128 langile daude nominapean; 96 El Maizalen eta 32, berriz, kanpoko beste komunetan». Egiteko guztiak multzoka banatzen dira, 14 unitatetan. Besteak beste, batzuk ganaduaz eta abeltzaintzaz arduratzen dira, beste batzuk komunako diru kontuak ikuskatzen dituzte eta beste hainbatek, barazkien eta babestutako laborantzaren gidaritza dute. «Era berean, 14 produkzio unitateez gain, baserri eskola bat ere sortu dute. Tresnen eta materialen hobekuntza lantzeaz gain, formakuntza politikoa ere sustatzen dute, betiere desberdintasun ekonomikoak eta genero desberdintasunak landuz, eredu agropekuario jasangarria sortzeko bidean».

Goizeko 03:00ak aldera jotzen du iratzargailuak El Maizalen. «Hain justu, goizeko 04:00etan, ganaduaz arduratzen diren langileak animaliak mugitzen hasten dira eta, gero, gehienez ere, azken langileak 06:00etan hasten du bere lanaldia», azaldu du. «Lanpostuetara joateko, El Maizaleko gas banatzaileen kamioiak aritzen dira garraio lanetan. Lanordu batzuen ostean, bazkaria prestatzeko zeregina duten emakumeek abisua ematen dutenean, langile guztiak elkartzen dira otordua egiteko; eta, atsedenaldia amaitzean, lanera buelta egiten dute». Jarduna arratsaldeko 16:00etan bukatzen dute, «eta langile bakoitza ahal duen moduan itzultzen da etxera».

Baina urte sasoien arabera, lanaldia «asko» aldatzen dela dio hernaniarrak. «Artoaren uzta garaian, adibidez, langileak txandaka antolatzen dira gauez zein egunez lan egiteko. Udaran, ordea, klima lehorra denez, urtero suteak izaten dira eta garai honetako egiteko nagusia izaten da sute horiek kontrolpean edukitzea eta, ahal den heinean, horiek saihestea».

Herritik, herriarentzat

Anak dio El Maizaleko bizilagunek argi dutela beraien zeregina zein den. «Han, herriak herriarentzat egiten du lan; alegia, ekoizten dutenaz bizi dira», argitu du. «Aurrez aipatu moduan, hainbat produkzio unitate daude: nekazal eremuak; irina, kafea eta kakaoa ekoizten dituzten sailak; esnekiak ekoizten dituen beste bat; animalien ardura dutenak; gasaren produkzio unitatea; eta baita formakuntza eskola ere. Gainera, El Maizalek dendak dauzka herrietan, eta produkzioa saltzeaz gain, beste saltokietako produktuak ere izaten dituzte. Komertzio horietan, merkatu arruntean baino prezio baxuagoan aurki daitezke produktuak, guztia guztien esku egon ahal izateko».

Antolaketa modu horren barruan, Unidad de Producción Familiar (UPF) delakoen berri eman du Anak: «truke sistema antolatua ahalbidetzen dute El Maizalen. Zehatzak izateko, beraien kabuz produzitzen duten taldeak dira. Adibide bat jartzearren, familia batek bere lursailean platanoak landatzen baditu, platano horiek komunako beste produktuekin aldatzeko aukera izango du». Horrelako bideak sortzeak kostuak dituenez, El Maizalek berak lortzen du finantziazioa. «Esaterako, UPF batek txerriak hazi nahi baditu, komunak haurdun dagoen txerria emango dio, eta UPF horrek izango du animaliaren ardura. Erditu ondoren, jaiotako kumeen erdiak El Maizalera itzuli beharko dira eta besteak, aldiz, sortutako UPF berrian geldituko dira bere produkzio unitate propioa hasteko».

Angel Prado alkatearen martxetako bat, komuna sozialistan.

Autogestio hori guztia ahalbidetzeko, estatuak laguntza «haundia» ematen duela jakinarazi du brigadistak. «Etxeko gastuak hartzen ditu beregain. Esaterako, astero, elikagaien kutxako produktuak banatzen dizkie herritarrei. Horrekin batera, El Maizalen, Diosdado Cabellok (obra publikoen ministroak eta Venezuelako presidenteordeak), Zientzia eta Teknologiako Ministerioko beste arduradunekin batera, kurtso teknikoak irakasten ditu El Maizalen, bertako kideak hezteko eta komuna indartzeko».

Bestalde, laneko materiala erdipurdikoa dela hausnartu du kooperanteak. «Simon Planas orain arteko alkateak ez zuen inbertsiorik egin komunitatean. Horregatik, herriak berak oso zaila izan du baliabide teknologikoak eta tresneria modernoa eskuratzea. Horrez gain, bestelako faktoreek ere eragina izan dute eskasi horretan. Adibidez, arazo haundia dago gasolinarekin, eta horrek ez ditu gauzak errazten». Baina, guztiaren gainetik, «nahiko zaharkituak eta hondatuak badaude ere», aurrera egiteko baliabideak badituztela argitu du.

Ana Velez hernaniarra, El Maizaleko artasoroetako batean, bertako beste hainbat kiderekin.

«Oso harrera ona egin zidaten»

Hernaniarrak bakarrik bidaiatu zuen Venezuelara, eta bere egitekoa izan zen aztertzea «posible den ala ez El Maizalen eredua jarraitzea eta, gero, Hernanin egitea sistema komunalaren eta autogestionaren antzeko proiekturen bat». Eta, El Maizalen pasa zituen egunetan, hauteskundeak izan ziren komunan. «Kasualitatea izan zen, baina, horri esker, beste hainbat jardueratan ere parte hartu nuen. Hori horrela, bertako aurrekanpaina eta politika egiteko modua ere ezagutu nituen».

Venezuelara heldu eta egun batzuk Caracasen, hiriburuan, pasa zituen Anak. Herrialdean Covid-19aren eragina nabarmena dela adierazi du. Hain zuzen ere, koronabirusa dela eta, astekako antolaketa dute: «aste bat zorrotza edo erradikala izaten da eta bestea, aldiz, malgua. Aste erradikalean, komertzio gehienak itxita daude eta ezin da bidaiatu. Malguan, ordea, ez dute mugikortasuna mugatzen eta denda guztiak zabalik aurki daitezke». Ana aste zorrotzean heldu zen bertara, eta, horrenbestez, Caracasen igaro behar izan zituen aste horretako azken egunak. Denbora tarte horretan, euskaldun batzuk ezagutu zituela aipatu du; «beraiek lagundu zidaten lurraldean pixka bat kokatzen eta, horrekin batera, El Maizalera heltzeko gomendioak eman zizkidaten».

Egun batzuen ostean, komunara iristea lortu zuen. «Egia esateko, jendea oso atsegina eta eskuzabala izan zen nirekin hasiera-hasieratik. Lehenengo egunean, El Maizaleko erdigunera eraman ninduten, eta, bertan, zenbait emakumek harrera egin eta hurrengo egunetan egin beharreko plangintza azaldu zidaten. Ondoren, ondoko herrira joan ginen, Angel Prado PSUVko alkategaiak eta komunako kideak asanblada antolatu zuelako herritar guztiekin. Egun hartan bertan, lotarako lekua eskaini zidaten eta bertan pasa nituen egonaldiko gainerako egunak».

Etorkizun oparoa, El Maizalen

Memorian ez ezik, bihotzean ere gordeta geldituko zaio hernaniarrari, Venezuelako bidaia. «Asko ikasi dut arlo guztietan eta pertsona moduan ahaldundu egin naizela esango nuke», helarazi du. «Komuna sozialista batean bizitzeko aukera eman didate eta, horri esker, aurretik ezagutzen ez nituen sektoretan egin dut lan; baratzan eta ganaduan, kasu. Hori ez ezik, antolatzeko beste modu batzuen berri ere izan dut. Horregatik, esker hitzak besterik ez ditut emandako harreragatik».

Etorkizunean, «aurrerapausoak» emango direlakoan dago Ana. «Angel Prado El Maizaleko kideak alkatetza irabazi du eta hori oso positiboa izango da El Maizal eta Simon Planasen dauden komunentzat. Izan ere, orain arteko alkateak ez zuen komunitateko dirua ondo banatzen eta gestionatzen, eta oztopatu egiten zituen komunako bizilagunen bideak. Beraz, espero dut, bueltatzen naizenean, El Maizalek lanean aritzeko baliabide gehiago izatea eta bertako koloreak indartsu mantentzea».

Eta, Hernanin fokua jarrita, azken galdera egin diogu Anari: El Maizaleko sistema bateragarria ikusten al duzu Hernaniko bizimoduarekin?

Bertako kideekin hiru aste pasa ondoren, hauxe izan da bere erantzuna: «gizarteko egoera materiala ezberdina da, eta, beraz, bere horretan funtzionatuko ez lukeelakoan nago». Dena den, komuna sozialistan ikusitakoa eta ikasitakoa eredu izan daitekeela uste du hernaniarrak: «bizirauteko, sistema komunalaren aldeko apustua egin du El Maizalek eta gure kasua, aldiz, ez da hori izan. Hala eta guztiz ere, kontuan hartu ditzakegu eta eredugarri izan daitezke beraien harremantzeko eta antolatzeko modua, eta baita erabakiak hartzeko edota ardurak banatzeko sistema ere».


Sasoibide

Elorriora joango dira. Autobusa hartuko dute 09:30ean, Zalduspen.


Gure Eskuk Pirinioetako Bidea aurkeztuko du

Pirinioetako 300 gailur baino gehiago argiztatzeko mobilizazioa antolatu du dinamikak garilaren 2rako, Kataluniako beste eragile batzuekin batera, eta ostegunean, Etxarri Aranazko kultur etxean aurkeztuko dute.

Kataluniako plataforma batzuekin elkarlanean, Gure Esku erabakitzeko eskubidearen aldeko dinamikak Jaizkibel eta Benasque arteko Pirinioetako 300 gailur baino gehiago argiztatuko ditu. Gure Eskuk “herriaren burujabetza helburu, prozesu kolektibo bat sustatu du hasieratik”. Eta Etxarri Aranatzen, ostegunean, 18:00etan, kultur etxean, aurkeztuko duen Pirinioetako Bidea - Via Pirinenca ekimenaren bidez “konexioa eta lankidetza berreskuratzeko gonbidapena” egin du.

Katalan eta euskal herritarrek “gure herrien autodeterminazio eskubidearen alde garilaren 2an 300 gailurretik gora argiztatuko ditugu”. Gure Eskuko kideek adierazi dutenez, “erronka kolektibo erraldoi bat dugu aurrean; herria batu, saretu eta ahalduntze prozesu honetan, burujabetzarako bidean, salto kualitatibo eta kuantitatibo bat ematera goaz”. Horregatik, etxarriarrak ekimenaren aurkezpenera joateko gonbita dituzte.


"Santa Ageda"

Santa Ageda egunean, "zeldan atxiki, bularrak moztu eta biziki torturatua" izan zen emakumea gogoratu du, eta emakume "martiri" guztiei abestu dizkie koplak.

Santa Ageda egunean, "bizi zen artean ez-ikusia eta hil zenean santua" izan zen emakumeaz, eta, oro har, emakume "martiri" guztiez abestu ditu koplak Maddalen Arzallusek.


Herri-defendatzailea, pandemian isunak jartzeko 'Mozal legea' erabiltzearen aurka

Lehenengo alarma-egoeran ezarri ziren "neurri murriztaileen gogortasunak" herritarrengan eragin handia izan zutela uste du, eta ordenamendu juridikoa eguneratu behar dela.

Espainiako Herriaren Defendatzaileak zalantzan jarri du Herritarren Segurtasunerako Lege Organikoa, 'Mozal Legea' deiturikoa, erabiltzea covid-ak eragindako alarma-egoeran isunak jartzeko.

Gainera, 2020an gora egin du ustezko tratu txarrengatik eta PPk onartutako arau horren erabilera okerragatik aurkeztutako kexen kopuruak, PSOEren eta Unidas Podemosen Gobernuak agindu bezala.

Herri Defendatzailearen 2020ko txostenean jasotzen denez, iaz poliziaren tratu txarrekin lotutako 38 kexa jaso ziren (2019an 17 izan ziren), eta 206 kexa legearen "erabilera okerragatik" (urtebete lehenago 89 izan ziren). Trafikoko zehapen-prozedurari buruzko kexak 237 izan dira. 2019an 243 izan ziren.

"Zenbakiek nabarmen egin dute gora, eta horien atzean dago poliziak bere gain hartu behar izan duen rola alarma-egoeran, baita zirkulazio-askatasuna mugatuta izateagatik herritarrek izandako jokabide txarra ere, batez ere lehenengo alarma-egoera ezarri zenean", dio Defendatzaileak; izan ere, herritarrengan eragin handia izan zuten neurri horiek.

Francisco Fernandez Marugan buru duen bulegoak azpimarratu duenez, biltzeko edo elkartzeko eskubidea "uneoro mantendu da". Hala ere, gogorarazi du milioi bat isun baino gehiago jarri zituen 'Mozal Legea' ren erabileraren aurrean "egokitasunaren inguruan jarrera kritikoa" duela.

Era berean, gaineratu du PPren gehiengo osoak onartutako legea ez zegoela pentsatuta mugikortasunaren murrizketari aurre egiteko. Gobernuak Barne Ministerioaren bitartez erabaki zuen pandemian zehar lana galdu edo diru-sarrerak nabarmen murriztu zituzten pertsonei "gehiegizko isunak" jartzea.

"Azken batean, beharrezkoa da ordenamendu juridikoa eguneratzea, demokraziak bere esentzia zaindu behar duelako premisatik abiatuta, nahiz eta lehen egiten zena osasun-arretarekin egin behar den", gaineratu du Defendatzaileak.

Erakundeak "alarma-egoerako zirkulazio libreari buruzko hainbat kexa" aipatu ditu, ibilgailuen gaineko kontrolei, ibilaldiei, adingabeekin ibilaldiei, kirolariei edo senitartekoei egindako bisitei dagokienez. "Ez zeuden ados salaketekin, zigorrekin edo poliziak izandako portaerarekin", esan du.

Nazioartean 'Mozal Legea' erreformatzeko egindako eskaerei buruz hitz egin du herri-defendatzaileak, eta berriz ere adierazi du moldatu egin nahi dituela honako artikulu hauek: kanpoko gorputz-erregistroen 20.2.b artikulua, 37. artikuluaren arau-hausteak, biltzeko eta manifestatzeko eskubideak zaildu ez ditzaten, eta, azkenik, 36.23 artikulua, adierazpen-askatasuna eta informaziorako eskubidea zaildu ez ditzan.


Aitona-amonen bizipenei balioa emanez

Euren aitona-amonen aurrean irakurri zituzten biografiak, atzo, Ezagutuz ulertu eta ulertuz maitatu ekimeneko saridunek, Zaldibar antzokian. Ondoren, Beheko Errota musika eskolako ikasleek, Jostailugilea ipuin musikatua eskaini zuten.

Ezagutuz ulertu eta ulertuz maitatu lehiaketako irabazleak Ane Zubizarreta Zabala, Goizane Bañares De la Torre, Peio Lizundia Kortazar eta Zura Gabilondo Saez de la Cuesta izan dira. Haien aitona-amonen aurrean, idatzitako biografiak irakurtzeko aukera izan zuten gaztetxoek atzo, Eskoriatzako Zaldibar antzokian.


SKAPAko festen atarikoa egingo dute larunbatean

Larunbatean Azken Portuko mus eta puzzle txapelketak egingo dituzte Plaza Gorrian auzotarrak jai giroan murgiltzen has daitezen, baina abuztuaren 10ean, ostegunean, emango diete hasiera Santa Klara, Azken Portu eta Aritzbataldeko festei.

Abuztua iritsi da eta Santa Klara, Azken Portu eta Aritzbataldeko auzotarrak festara deitu dituzte. Larunbatean Azken Portuko mus eta puzzle txapelketekin egingo dute festen atarikoa Plaza Gorrian, auzotarrak jai giroan murgiltzen has daitezen, baina abuztuaren 10ean, ostegunean, emango diete hasiera jaiei. Hiru eguneko egitaraua prestatu du Azken Portuko Komisiyuak, "hiru egun zuentzat, urteko pena eta nekeak trenbidearen beste aldean utzita festara murgil egiteko. Kanpotik zatoztenak, ongi etorri Azken Portura. Auzotarrei esan erakusteko zuen irribarrerik onena, jantzi koloretako jaietako kamiseta eta adierazi Azken Portukoak zaretela! ", gogorarazi diete auzotarrei. "Galdu lotsa! Gehitu festara!"

Auzoko festetan antolakuntza lanetan aritzen direnen lana ere azpimarratu dute komisioak. "Ongi-etorria egin nahi diegu, urtero-urtero, antolakuntza lanetan ibiltzen zareten gazteei. Eskuz esku eusten diogu auzoaren ondare diren jai hauei, eta dirua erruz ez dabilen garaiotan, umorez eta ilusioz gainezka dauden gazteak dira gure aberastasunik handiena". Ildo horretan, festak aurrera ateratzeko laguntza ematen duten taberna, denda, enpresa eta auzotar guztien ekarpena ere eskertu dute antolatzaileek: "Zuek gabe ezinezkoa litzateke. Eskerrik asko".

Jaiak auzotar guztientzat ederrak izan daitezen, "ingurukoekin eta inguruarekin zentzudun" jokatzeko deia egin du Azken Portuko Komisiyuak. "Komunak erabili, errespetatu, gauzak dauden bezala edo hobeto utzi, denon artean, denontzat jai ederrak izan daitezen".

EGITARAUA

Abuztuak 5, larunbata

- 16:00. Azken Portuko Mus Txapelketan auzoko tabernetan. Izen-ematea 15:30ean Plaza Gorrian: 10 euro.

- 16:00. Azken Portuko Puzzle Lehiaketa Plaza Gorrian azkenportua@gmail.com helbidean eman behar da izena bakarka edo taldeka.

Abuztuak 10, osteguna, Gazteen Eguna

- 10:00etik 14:00etara. Puzgarriak eta tailerrak haurrentzat Txipristin taldearekin, Plaza Gorrian.

- 16:00. Suziria jaiei hasiera emateko, Goizeko Ihintza txistularien laguntzarekin.

- 16:30. Auzo olinpiadak haurrentzat Plaza Gorrian.

- 18:00. Azken Portuko Auzo Krosa Plaza Gorrian. Hiru mailatan banatuta egongo da: 5 urte arteko maila, 6-9 urte artekoa eta 10-14 urte bitartekoa. Parte hartzaileen artean Arrivatiko izozkiak eta JMko jostailuak banatuko dituzte.

- 19:00. Jalgi taldearen dantza erakustaldia Plaza Gorrian.

- 19:30. Txokolatada gozozale guztientzat, Eroskiren eskutik.

- 20:00 Altxorraren Bila Santa Klara komentuaren ingurua ezagutzeko. Hasi baino lehen izango da izena emateko aukera Plaza Gorrian. Taldeka parte hartu behar da eta adin txikiko taldeek heldu bat izan behar dute arduradun.

- Jarraian. Afaria Santa Klara parkean.

- 21:30. Txirrindularitza Kriteriuma, kadete eta jubenil mailako neska-mutilentzat.

- 23:30. Eire taldearen kontzertua.

- 00:45- Dupla taldearen kontzertua.

Abuztuak 11, ostirala, Santa Klara Eguna

- 09:00. Goizeko Ihintza txistulariak.

- 10:00. Buruhandiak Plaza Gorrian.

- 10:30. Marrazki festa haurrentzat Plaza Gorrian. Parte hartzaileen artean Bina-Binako izozkiak eta JMko jostailuak banatuko dira 13:00ak aldera.

- 12:00. Auzoko erretiratuentzat hamabitakoa Urpekoak elkartean, Urpekoak elkarteak eskainita.

- 12:30. Azken Portuko txaranga.

- 17:30. Zumba saioa Yasmilka Rodriguezen eskutik txosnagunean.

- 18:00. Zarautz Trik

- 18:00etatik 19:00etara. Mozorro lehiaketan izen-ematea Plaza Gorrian. Aurtengo gaia: Obrak.

- 18:30. Parrilla Jana Plaza Gorrian. Inguruko etxeetako balkoietatik izara, arropa eta antzekoak kentzea gomendatzen da.

- 19:00. Herri-kirol jaialdia, Plaza Gorrian. Izetaren eskolako harri-jasotzaileek eta aizkolariek parte hartuko dute.

- 19:30. Azken Portuko txaranga.

- 23:15. Merina Gris.

- 00:45. Funkiwi's

- 02:00. DJ Bon eta DJ Jan

Abuztuak 12, larunbata, Santa Klara bigarrena

- 09:00. Txistulariak.

- 10:30. Patxi Iruretagoienaren X. Marmiako Lehiaketa Plaza Gorrian.

- 11:30. Toka eta Xakela haurrentzat.

- 12:30. Patata tortila eta postre lehiaketa.

- 13:00. Auzo bazkarirako toki-hartzea.

- Ondoren. Auzo-poteoa bazkaldu aurretik.

- 13:45- 14:00. Lehiaketako marmitakoak oholtza gainean aurkeztu.

- 15:00. Auzo bazkaria. Juan Joxe Markaideren oroimenez arrain-zopa eta Gure Boza taldekoen Otxotia emanaldia.

- Bazkalostean. Lehiaketak, sari-banaketak eta omenaldiak.

- Ondoren. Auzoan barrena poteo girotua.

- 22:00. Bertso saioa Plaza Gorrian: Nerea Elustondo, Unai Iturriaga, Amets Arzallus, Oier Aizpurua eta Maialen Lujanbio.

- 00:00. Fan & Go erromeri taldea.


Realak bi partida jokatuko ditu Japonian, Yasuda Groupekin sinatutako akordioaren barnean

Jokin Aperribay Gipuzkoako klubaren presidenteak eta Yasuda Groupeko zuzendari exekutibo Keisuke Yasudak bi erakundeek hurrengo hiru urteetarako izenpetutako babesletza akordioa aurkeztu dute. "Aukera bikaina da, eta erantzukizun handia ere bai", esan du Aperribayk.

Realak bi partida jokatuko ditu Japonian ondorengo urteetan, denboraldiaurrean edo denboraldia amaitutakoan, Yasuda Groupekin hiru urterako sinatu duen babesletza akordioaren ondorioz. Talde hori Japoniako enpresa korporazio bat da, eta marketin eragiketak, akademia zerbitzuak eta entretenimendu eragiketak dira horren negozio nagusiak. Ostegunean eman du horren berri Jokin Aperribay Realeko presidenteak, Yasuda Groupeko zuzendari exekutibo Keisuke Yasudarekin batera hitzarmen hori aurkeztu duenean. Ituna "aukera bikaina da, eta erantzukizun handia ere bai", esan du Aperribayk.

Realeko presidenteak ez du zehaztu zenbat diru ekarriko dion klubari eragiketa honek. Babesletza klasikoaz harago doan akordioa da, eta Realak Japonian epe laburrean eta epe ertainera egin nahi duen hedapen planaren testuinguruan dago kokatuta. Hain zuzen ere, hainbat arlotan gauzatuko da; horietako bat da "Reala nazioartean aitzindari gisa ikus dezaten gazte talentua garatzen". Hori zenbait plataformaren bidez sustatuko dute Japonian, futbol akademien bidez esaterako, Japoniako gazteen kirol eta pertsona prestakuntzan hobetzen laguntzeko.

Itunak aurreikusten duenez, Reala eta klubeko gizonezkoen lehen taldea ekitaldi eta hitzordu batzuetan izango da Japonian datozen hiru urteetan. Yasuda Realaren babesle nagusia izango da hau bezalako hitzarmenetan ohikoak diren arlo gutzietan.

Keisuke Yasudak, bere aldetik, nabarmendu du Take Kubo Realeko jokalari japoniarra "oso famatua" dela Japonian, baina ez dela Donostiara etorri soilik horregatik; esan duenez, helburua da Realarengandik "ikastea", etapa hori bukatutakoan bere herrialdean futbolaren gaineko prestakuntza akademia batzuk bultzatzeko.


Koronabirus kasu positiboek eta intzidentzia metatuak gora egin dute

Eusko Jaurlaritzak argitaratu dituen datuen arabera, 47 koronabirus kasu positibo atzeman zituzten Donostian atzo. Une honetan, hiriko intzidentzia metatua 87,72koa da, eta gora egin du. Nahiz eta intzidentzia metatuak berriro ekin dion joera beherakor jarraia izateari, herenegun gora egin zuen, eta gaur ere bai. Izan ere, 72,37koa zen intzidentzia metatua atzo, 78,95koa zen herenegun, eta 72,37koa zen asteartean.

Herenegun igo egin ziren Donostian atzemandako koronabirus kasu positiboak —24 ordutan, 6 kasutik 28ra pasa zen hiria—, eta Osakidetzak jakinarazi du Mallorcara ikasketa bidaian joandako pertsona taldean izandako agerraldiarengatik izan dela: gaurko igoera ere horren ondoriozkoa da nagusiki. Azaldu dutenez, agerraldi horrekin lotutako 49 positibo atzeman dituzte dagoeneko Donostian, eta COVID-19a diagnotikatzeko proba ugari egiten ari dira Bengoetxea kaleko osasun zentroan. Osakidetzak bidaira joandakoei eta haien gertukoei egingo dizkie probak, eta 250-300 pertsona artatzea aurreikusten dute, euren eta gainontzeko herritarren “osasuna eta segurtasuna bermatzeko”.

Intzidentzia osasun eremuka

Intzidentzia metatuak gora egin du hamar osasun eremutan, eta behera egin du Altza-Rotetan:

Ondarreta: 131,91

Intxaurrondo: 131,44

Bidebieta: 124,88

Loiola: 81,77

Amara Berri: 76,92

Egia: 74,39

Aiete: 72,20

Altza-Roteta: 66,34

Amara-Erdialdea: 66,10

Parte Zaharra: 50,58

Gros: 47,28

Kasu positibo kopuruari erreparatuz, jarraian ikus daitezke atzoko datuak:

Intxaurrondo: 9

Ondarreta: 7

Gros: 6

Egia: 4

Bidebieta: 4

Aiete: 4

Parte Zaharra: 3

Amara Berri: 3

Amara-Erdialdea: 3

Altza-Roteta: 2

Loiola: 2

Indarrean dauden osasun neurriak

Duela astebete bildu zen Labi batzordea, eta pandemiaren bilakaera positiboa dela eta, EAEn ostalaritzaren eta kultur jardueren itxiera ordua 00:00etatik 02:00etara aldatzea erabaki zuten. Bestalde, elkarte gastronomikoak irekitzea ere erabaki zuten batzordean, zortzi hilabete itxita eman ostean. Gainera, bihartik aurrera ez da derrigorrezkoa izango kanpoaldean maskara erabiltzea.

Larunbatetik indarrean dauden osasun neurriak honakoak dira:

Hego Euskal Herriko mugikortasuna librea da.

Espainiako Estatuko gainontzeko autonomia erkidegoetara joan daiteke.

Posible da edozein ordutan kalean egotea.

Beste pertsona batzuekin elkartzea, kopuru mugarik gabe. Ostalaritza establezimenduetan, ordea, gehienez sei pertsona elkartu daitezke mahai bakoitzean.

02:00etan ostalaritza establezimenduak itxi behar dira, baita kultura, gizarte eta merkataritza jarduerak eten ere.

Merkataritzan eta antzeko jardueretan %60koa da edukiera, baita terrazetan ere. Ostalaritza establezimenduen barnean %50ekoa da.

Kirol ekitaldietan, sozialetan eta kulturaletan edukierak 600ekoak izango dira barruan, eta 800ekoak kanpoan. Guztira 1.600 eta 5.000 arteko pertsonako edukiera duten lekuetan, berriz, edukiera 800ekoa izango da gehienez barruan, eta 1.200ekoa kanpoan. Edukiera 5.000 pertsonatik gorakoa duten lekuetan, berriz, gehienezko edukiera %30ekoa izango da.

Elkarte gastronomikoak eta txokoak ireki ahal izango dira, eta ostalaritzaren neurri berak errespetatu beharko dituzte. Hauen ordutegia 09:00etatik 02:00etara izango da, eta %50eko gehienezko edukiera izango dute.

Kanpoan, taldean egiten den kirolak ez du pertsona kopuru gehienezkorik, eta barruan gehienez 10 pertsonakoak izango dira taldeak. Aldagelen edukiera %50era handituko da.

Kanpoko turismo eta natura bisiten taldeak gehienez 20 pertsonakoak izango dira, eta barrukoak 10 pertsonakoak.

Txertaketa prozesua

Osakidetza hasi da 40 urte baino gutxiago dituzten pertsonei txertatzeko hitzordua ematen; zehazki, 1982. urtetik aurrera jaiotako pertsonei. Kolektibo horrek datorren astean jasoko du lehen dosia.

Izan ere, COVID-19aren aurkako txertoa jartzeko erritmoa azkartzen ari da, eta dagoeneko 40 eta 41 urte bitarteko pertsonak ari da txertatzen Osakidetza. Ekainaren 7an ekin zioten 40 eta 49 urte arteko pertsonak txertatzeari, zaharrenetik gazteenera, eta bi aste pasa eta gero, adin taldeko pertsona gazteenei txertoa jartzen ari dira.

Gainera, COVID-19ari kontrako txertoen dosi gehiago jaso ostean, txertaketa kanpainan beste pauso bat emateko erabakia hartu dute: 12 eta 39 urte bitartekoak txertatzea. Horrela, hiru adin talde berri sortu dituzte txertaketarako: 12-19 urte bitartekoak, 20-29 urte bitartekoak eta 30-39 urte bitartekoak. Zaharrenetik gazteenera txertatuko dute, orain arte egin duten moduan. Beraz, 30-39 urte bitarteko pertsonak hasiko dira txertatzen datorren astetik aurrera.

Bestalde, AstraZenecaren lehen dosia jaso duten 60 urte baino gutxiagoko pertsonak bigarren dosia jasotzen ari dira. Osasun agintariek pauta osatzeko Pfizerren txertoa jartzea gomendatu dute, baina AstraZenecarena hartu nahiko lukeenak horretarako aukera ere izango du, dokumentu bat sinatuta. 60 urtetik gorako pertsonei AstraZenecaren txertoaren bigarren dosia ematen aste honetan hasiko dira, gainera.


Kafe konpondu 2021

Izurdiaga. Kafe konpondu 2021. 17:30etik 19:30era, plazan (eguraldi txarrarekin elkartean)


Belabietako jubenilak hirugarren, Gipuzkoako Txapelketan

Igandean, oinarrizko mailako eta maila orokorreko federatuen Gipuzkoako txapelketa jokatu zen Uzturpe frontoian, eta Belabietako oinarrizko jubenil taldea hirugarren izan zen.

Igandean baita ere, Gasteizko Abetxuko kiroldegian, Beti Aurrera Klubak antolatutako torneoan, Belabietako kadete B taldeak zilarrezko domina lortu zuen. Torneo berean, infantil mailako Orixe taldea 5. postuan sailkatu zen, eta banakako saioei dagokionez, Irati Larreta laugarren izan zen mazoekin, eta Uxue Estivariz bosgarren, pilotarekin.

Larunbatean, Tolosako Uzturpe frontoian, Tolosa CF-k antolatutako torneoa ospatu zen. Bertan, Belabietako kadete B taldea bosgarren izan zen eta infantil Orixe taldea, zortzigarren.

Hurrengo txapelketa, apirilaren 16an izango da Gasteizen, Euskadiko Liga jokatuko da, eta bertan parte hartuko du Belabietako oinarrizko jubenil taldeak.


Santa Marinako jaiak

11:00etan, txistularien kalejira

11:30ean, musika bandaren kalejira

12:30ean, musika bandaren kontzertua

13:30ean, Diablues Eta Bluecifer banda

14:30ean, paella jaia

18:00etan, apar festa


Balea salbatu zuten Zarauzko surflariak omendu dituzte

Sea Shepherd elkarteko kideak, surflari omenduak eta Xabier Txurruka alkatea (Zarauzko Udala). Sea Shepherd elkarte ekologistak aitortza egin die azaroan balea itsasoratzen lagundu zuten ondorengo surflariei: Idoia Garcia, Itsaso Gaztañaga, Aberri Biain, Julen Urzelai, Fernando Barrios, Xabi Zabaleta eta Yon Sampedro. Atzo izan zen ekitaldia Bilboko Itsasadarra Itsas Museoan, eta Xabier Txurruka alkateak balea baten irudia duen oroigarria eman zion elkarteari.

Balea itsasoratu du surflari talde batek

Irudietan: Balea itsasoratzen


GIBa hartutako 6.000 pertsona baino gehiago artatu zituen iaz Osakidetzak

Aurreko urteetako datuekin alderatuta, sexu-transmisiozko infekzioen diagnostikoetan "gehikuntza" egon dela nabarmendu du Osakidetzak, eta arazoa gizarteratzea adostu du Osasun Sailarekin.

HIES eta STI Euskal Planaren urteko Memoriak jasotakoaren arabera, Giza Immunoeskasiaren Birusa hartutako 6.000 paziente baino gehiago artatu zituen Osakidetzak iazko urtean. Gauzak horrela, Osasun Sailak eta Osakidetzak "gizartearen "sentsibilizazioa handitzearen alde" egin nahi dute, sexu-transmisiozko infekzioak "etengabe" hedatzen ari direla-eta.

Osakidetzak hiru kontsulta ditu sexu-harremanen bidez hartutako infekzioak berenberegi lantzeko; Bilbon, Donostian eta Gasteizen daude. Azaldu dutenez, iaz, munduko joerarekin bat etorriz, gehikuntza egon zen diagnostikoetan: 711 chlamyidia kasu artatu zituzten (iaz baino 18,7 gehiago), 260 herpes genital (iaz baino % 66,7 gehiago), 412 infekzio gonokoziko (% 16 gehiago) eta 249 sifilis goiztiar (% 35,3 gehiago). GIBari dagokionez, kasuak ez dira areagotu: 147 izan dira erregistratutako kasu berriak, eta iaz, 171.

Osakidetzaren arabera, 2019an, guztira 6.057 pazienteri eman zien arreta tratamendu antirretrobiralekin; 2018an, berriz, 5.852 pazienteri.

Arreta, prebentzioan

2.040 GIB test bizkor egin dira aurten EAEko farmazietan, eta 12 positibo hauteman dira horrela. Bestetik, espezializatutako kontsultek 96 autotest banatu dituzte etxean egiteko eta 129.080 xiringa-kit ere banatu dira (84 mila baino gehiago farmazietan eta 44 mila baino gehiago GKEen bidez).

Azkenik, Osasun Sailak adierazi du aurreko ikasturtean 8.500 nerabek parte hartu zutela GIB/hies, STI eta nahi gabeko haurdunaldiak prebenitzeko programetan.


«Aurreztea izan da lehentasuna, eta ez dira zaindu langileak»

Lan baldintza «prekarioetan» ari dira lehen arretako profesionalak aspaldidanik, baina COVID-19aren krisiak are ageriago utzi ditu bertan dauden hutsuneak. «Nola hala irauten» dabiltza une hauetan.


Erakundeek maiatzerako espero dute banku eta energia enpresen tasen bidez bildutako dirua

Oraingoz, baina, ez dago argi orotara zenbat diru emango duen Estatuak, ezta zein proiektutara bideratuko duten ere.

EAEko erakundeek uste dute maiatzerako jasoko dutela bankuei eta energia enpresei ezarritako zergengatik Estatuak bi urtean igorriko dizkien 400 milioi euroen lehen ordainketa.

Gaur, Eusko Jaurlaritzak, aldundiek eta Eudelek osatzen duten Finantzen Euskal Kontseilua bildu da, iazko diru-bilketa ixteko. Espero bezala, marka guztiak hautsi dira: 17.130,7 milioi euro bildu zituzten, hots, 2021ean baino % 7,3 gehiago.

Pedro Azpiazu Ekonomia eta Ogasun sailburuak azaldu duenez, Estatuak igorriko duen dirua Jaurlaritzaren eta Aldundien artean banatuko da, koefiziente bertikalen eta horizontalen arabera. Horrenbestez, Gasteizko Gobernuak diru horren % 70 jasoko du, eta aldundiek, ordea, beste % 30. Azken portzentaje horretatik, Arabak % 16 jasoko du; Gipuzkoak, % 33; eta Bizkaiak, % 50,94.

Oraingoz, baina, ez dago argi zenbat diru helduko den orotara. Ailegatzen denean, Finantzen Euskal Kontseiluak ezohiko bilera egingo du.

Nolanahi ere, Unai Rementeria Bizkaiko ahaldun nagusiak zehaztu du balitekeela diru horiek proiektu berrietara ez bideratzea, baizik eta dagoeneko aktibo dauden zenbait finantzatzeko.


Nahi gabeko bakardadearen kontrako borroka jaia bilakatu dute

Laudio izan da Araban 'Bakardadeen Eskola' egitasmoa hartu duen lehen udalerria. Arabako Foru Aldundiak sustatzen du nahi gabeko bakardadearen kontrako programa hori eta atzo jaia ospatu zuten Herriko plazan.

Arabako Foru Aldundiak bultzatutako nahi gabeko bakardadearen kontrako estrategiaren aitzindaria da Laudio eta hori islatu zen atzo Auzabezea jaiaren bitartez.

Izan ere, erakundeen helburua da edozein herritarren bakardadea murriztea eta horregatik ahalegin berezia egiten dute biztanleria nagusiaren kasuan. Horrela, atzo ehunka adindu gonbidatu zituzten bazkaltzera, elkar ezagutza errazteko eta sareak ehuntzeko.

Hori baino lehen txupinazoa egin zuten, umeentzako jarduerak eta puzgarriak, Patxi Perez eta konpainiak dantza plaza saioa eskaini zuen eta Gorka Urtaran Aldundiko Gizarte Ongizate Diputatuak eta Ainize Gastaka Laudioko alkateak hitza hartu zuten ekimena goraipatzeko. "Balioen herria bilakatu nahi dugu Laudio" aldarrikatu zuen Gastakak.

Argazkiak: Aitor Aspuru Saez eta Bakardadeen Eskola


Ikasturte amaiera

Urrun ikusten bagenuen ere iritsi gara ikasturte amaierara eta guztiok merezitako oporretan pentsatzen hasiak gara dagoeneko.

Ikasturtean zehar Haurreskolako haurrak mugimendu askeaz eta horien autonomiaz baliatuz, jolasean eta esplorazioan harremanak garatzen joan dira.

Kanpoko espazioaz gozatzeko aukera handiak izan dituzte, kanpoko estalpe eta gela batetik kanpora ateratzeko egin duten irteera bati esker. Naturak onurak ditu osasun mentalerako, fisiologikorako eta psikologikorako, eta are gehiago bizi dugun egoera honetan.

Datorren ikasturtea apur bat arinagoa izango denaren esperantzarekin goaz oporretara, eta aurtengoa bezala hurrengoa ere indarrez beteta eta ilusio handiarekin hasiko dugu. Baina, orain, atseden hartzea, deskonektatzea eta ondo pasatzea tokatzen da.

Uztailean, Haurreskolako ibilbidea amaitzen duten haurrei agur eta ondo izan esan nahi diegu. Plazer handia izan da beraien bizitzako etapa garrantzitsu honetan bidelagun izatea.

Datorren ikasturtean gurekin jarraitzen dutenei eta lehenengo aldiz etorriko diren haur eta gurasoei berriz, datorren ikasturtera arte!

Guzti-guztioi, ondo pasatu udako oporrak!

Matrikulatzeko aukera zabalik dago. Edozein zalantza izanez gero, Haurreskolatik pasa daiteke, uztailaren 21era bitartean hemen egongo gara. Oporretatik bueltan, berriz, irailaren 1etik aurrera irekiko ditu ateak Haurreskolak. Haurreskolako telefonoa honokoa duzue, 943-08 07 37 eta e-posta, berriz, azkoitia.azkoitia@haurreskolak.eus.


Odol-emaileen elkartekoena, jaiak abiatzeko ohorea

Hunkituta, ilusio eta ohore handiz jaso du Usurbilgo Odol Emaileen Elkarteak hiru urteren ostean bueltan datozen herriko festei hasiera emateko eskaini zaien aukera. Are gehiago noski, herriaren erabakiz eta merezimendu osoz, Jai Batzordearen eskutik herritarrek hautagaiak proposatzeko eginiko deialditik datorrela jakinda. Ekainaren 29an, 19:00etan udaletxeko balkoitik emango diete hasiera Santixabelei.

Gogoan izango dituzte odol-emaileen elkartearen sortzaileak. Egiten zuten lana goraipatu digute. “Lantegiz lantegi ibiltzen ziren laguntza eskatzen”. Ordutik 50 urte inguru igaro dira. Antolakuntzan ibili direnak , eta emaileak dituzte uneotan gogoan. “Horiek merezi dute guztia”, nabarmendu digute, Agustina Aristik, Marisol Unanuek, Gero Tenak eta Mari Jose Kortak.

Asko izan dira emaileak, herri honen eskuzabaltasuna nabarmendu dute. Garai batean hirurogeitik gora ere izaten ziren. Egun berrogei inguru. Elkartetik NOAUA!ri aipatu diotenez, biztanleria kopurua hartuta udalerri honetan 48 emaile izateko erronka jarria dute. “Ez gabiltza gaizki”, diote, baina gehiago behar dituzte, “odol gehiago behar da”.

Odol gehiago eta errelebo beharrean

Datorren saioa uztailaren 11n izango da. Eta agian nobedadeekin dator gainera. Osasun krisialdiagatik ikastolara lekuz aldatutako hitzordua berriz osasun-etxera itzultekotan baitira. “Anbulatorioan baimena eman digute eta orain zentralekoekin hizketan ari gara ea posible izango ote den”. Emaileek biziki eskertu izan duten ohitura zahar bat ere berreskuratu zuten baita maiatzaren 2ko emanaldian. “Azkeneko txandan tortilak ematen hasi ginen. Denak gustura”, nabarmendu digute.

Odola emateko txanda hartu beharrak mantenduko dutela dirudi. Gogoan izan, aurrez odola ematen zutenei, emanaldi berrirako eguna eta ordua aurrez jakinarazten zaie. Estreinakoz eman nahi dutenek odol emate egunean bertan, goizez 943 007 884 telefono zenbakira deitu behar izaten dute.

Emaileak behar dituzte aipatu moduan, baita erreleboa ere taldean, emanaldiak antolatu eta Udalarekin tramitazio lanak bideratzeko. “Ez da lan handia” baina egin beharrak izaten dira noski.

Plasma emateko deia

50 urteren bueltako ibilbidea jorratua du Usurbilen odol emaileen elkarteak. Mende erdi honetan bilakaera argia izan du baita odol emateko moduak ere. “Hasieran ohatiletan jartzen zituzten emailea eta harzailea. Zuzenean ematen zen odola batetik bestera. Gero beirazko botilak izaten ziren”. Prebentzio lan handia egiten dute egun. Odola eman aurretik norbere osasun egoera zertan den ikusteko “tanta bat ateratzen dute”. Bistan denez, “segurtasun aldetik izugarri aurreratu da”, nabarmendu dute Usurbilgo odol-emaileen elkartetik.

Eta etorkizunari begira, indarra hartuko duen berrikuntza bat aipatu digute. Dagoeneko jakinarazten hasiak dira. Plasmaz ari dira. Egun, “odolari plasma kendu egiten zaio, plasma aparte hartzen da. Diotenez, plasma geroz eta gehiago behar da ebakuntzetan, odola baino gehiago baliatzen dute. Horregatik, orain jendeari zuzenean plasma ematea eskatzen hasiak dira”.

Momentuz ordea, plasma ezin da herrietan izaten den odol-emate saioetan eskaini. “Zentralera joan behar da. Kontua da, odola atera eta sartu egiten dutela eta bidean plasma kendu. Denbora gehiago behar izaten da”. Eta noski, plasma eskuratzeko “odol asko behar da”. Halere, aipatu dutenez, “orain badaude moduak odola kendu gabe plasma bakarrik kentzekoa”. Momentuz, Donostian bakarrik eman daiteke plasma, baina pentsatzekoa da, eta emaileen elkartekoak ere iritzi horretakoak dira, plasma eskuratzeko “denborarekin herriz herri ibiltzea joatea ere lortuko dutela”.


Naroa Agirrek irabazi egin du Logroñoko Adarragan jokatutako partida

Asegarce eta Aspe enpresek antolatutako pilota jaialdia ireki zuen partida jokatu zuen Arroa Goiko pilotariak, eta 18-6 irabazi zuen.

Naroa Agirre (eskuinean), Victoria Diezekin. (Danbolin.eus) Arroa Goiko Naroa Agirre pilotariak partida berezia jokatu zuen igandean Logroñoko Adarraga pilotalekuan. Hain zuzen, Asegarce eta Aspe enpresek antolatutako pilota jaialdia ireki zuen partida jokatu zuen. Victoria Diez valentziarrarekin osatu zuen bikotea, eta Lara Ruiz eulatearra eta Naroa Iturain iruindarra izan zituzten aurkari. 18 eta 6 irabazi zuten Agirrek eta Diezek. Ikusi Adarragan hartutako irudi gehiago Danbolin.eus atarian.


Zeledon, kubatar erara

Zalduondoko baserritarra Karibeko uhartera iritsi da, Ismaelillo taldeak egindako abesti baten bidez. Mugarik Gabeko Musikariak elkartearen proposamenez egin du bideoa Urrezko Zeledonak elkarteak.

Mugarik Gabeko Musikariak erakundeko presidente Jesus Mari Alegria Pinttuk egindako proposamen bati jarraiki, Urrezko Zeledonak elkarteak Kubaraino eraman du Zeledon. Jaien atarian gauden honetan, bideo bat zabaldu dute Kuban grabatutako abestiarekin. Bertako Ismaelillo taldearen esku egon da Alegriak idatzitako hitzak musikara eramatea.

"Uste dugu Zeledon dela hiriko irudirik maitatuena, eta jadanik ozeanoz beste aldean ere abesten diote bihotzez", nabarmendu du elkarteak ohar txiki batean.

Gazteleraz dago kanta, eta Karibean ohikoak diren hainbat erritmo eta dantza jaso dituzte abestian zein bideoklipean.

Besteak beste, Guantanamera ospetsuaren aldaera txikia sartu dute. Horretan, "palmeren lurraldeari" ongi etorria ematen diote Zeledoni. Hori ez ezik, txa-txa-txa erritmoan gozatzera gonbidatu dute vacilón omen den Gasteizko jaietako pertsonaia. Ikusteko dago ea aurten aterkia utzi ostean dantza horrekin ausartuko den Zalduondoko baserritarra.


Hurbildu euskal kulturara Tolosaldean


Danborzaleek “lotsa, tristura eta haserrea” adierazi dute dikeko lanen aurrean

Mutrikuko Danborzaleek babes dikearen obraren aurrean “lotsa, tristura eta haserrea” agertu dute. “Lotsa: herriko ordezkari politikoek bultzatutako txikizioa izan delako. Tristura: Guk izan dugun natur gunea gure ondorengoek ez dutelako izango. Haserrea: herritarren iritzia aintzakotzat hartu gabe kalte handiagoa egiteko prest daudelako”. Egoera horren aurrean orain arte emandako pausoak zehaztu eta horren aurrean Mutrikuko Udalak zein Udalbatza osatzen duten alderdiek izandako jarrera ezarri dute erdigunean.

Erreferenduma eskatzeko 1.185 sinadura batu ondoren, udalak egindako herri galdeketaren emaitzak aintzakotzat ez hartzea salatu dute: 871 bozka eman ziren, horietako 819 dikea ez luzatzearen alde. Otsailaren 23an, berriz, Joseba Palenzuela Mutrikuko Alkateak portu zuzendariarekin izandako bileraren berri emango zuela adierazi zuela diote, baina, gaur gaurkoz, “ez duela ezer esan” kritikatu dute.

Bestalde, udazkenean Mutrikuko EAJrekin izan zuten bileran, jeltzaleek obrak hasita daudela eta horiek geldiaraztea “ezinezkoa” dela esan zietela diote. “Baina gaur gaurkoz, obrak arazo teknikoengatik geldituta dituzte, herritarrei informazio garbi eta zehatzik eman gabe”. Gaineratu dute Mutrikuko Natur Taldeak Europako Parlamentuaren Komisioari egindako eskaera tramitea onartua izan zela eta dikearen lanen legezkotasuna aztertzen hasi diren bitartean obrak martxan jarraitzen dutela.

Azkenik, domekako [maiatzak 28] hauteskundeei begira, alderdiek emandako erantzuna ipini dute erdigunean. Plataformak ondoko galdera aurkeztu zuen osoko bilkuran: “Kanpoko dikea luzatu eta gero barrualdean gelditzen den eremua dagoen bezala utzi eta bainu gune publiko bezala defendatzera konprometitzen al zarete?”. Horrean aurrean, PSE-EE eta B+I alderdiek ondokoa erantzun zietela diote: “Bai, argi eta garbi eta inolako zalantzarik gabe”.


Bi ekimen batean 'Urmuga' jaialdian

Gaur, uztailaren 13an, abiatu da Angulo portutik musika eta mendia batzen dituen ekimena. Uztailaren 31era arte, formatu handiko bost kontzertu eta formatu txikiko beste bost izanen dira mendi ibilaldian. Sakanatik uztailaren 21ean pasako da.

Angulo portutik Hiru Erregeen Mahaiaraino zeharkaldia eginen da oinez, eta ibilaldian mendizaleek eta musikariek bat eginen dute, hori baita Urmuga jaialdiaren helburua: pertsonak eta herriak elkarrekin harremanetan jartzea. Ibilaldia atzo hasi zen Angulo mendizerran eta Urduña portura iritzi ziren. Donostiako Orfeoia, Mixel Etxekopar, Noemi Viana dantzaria eta François Rossé musikariek eman zioten hasiera ekimenari.

Bihar, uztailaren 14, mendizaleek Urduña portutik Altube portura joanen dira, eta etzi, uztailaren 15, Barazar portura abiatuko dira. Sakana aldera uztailaren 20an iritsiko dira, eta Otzaurtetik Lizarrusti portura joanen dira. 20 kilometrotako ibilbidea izanen da, bost orduko iraupena izanen du, gutxi gora behera. Hurrengo egunean, uztailaren 21ean, Lizarrustitik atera eta Albiasura iritsiko dira mendizaleak 8 orduko ibilbidea egin ondoren. Egun horretan bertan, Aizpearron (Aralar), 18:00etan, Anari, Josu Zabla, Miren Narbaiza, Maialen Lujanbio, Eli Pagola, Donostiako Orfeoia, Idoia Asurmendi eta Baigorriko Gaiteroak musikariak ariko dira.

Urmugari buruzko informazio gehiago eta sarrerak: urmuga.eus webgunean.


Berbaldia: Irakurle ona=ikasle ona

Gorka Aurre, Neurotrainer eta Garapen Intelektualeko aditua, irakurketak duen garrantziaren inguruan ariko da. Hitzaldia bereziki interesgarria da Lehen Hezkuntzan ari diren umeen eta nerabeen guraso edo tutoreentzat.

Izena emateko: https://labur.eus/euskaragureetorkizuna


Hegoaldeko etxeko langileak urrian hasiko dira langabeziarako kotizatzen

Espainiako Gobernuaren dekretuak 34.000 langileren baldintzak duinduko ditu, baina elkarteek diote oraindik badela zer hobetua. Enplegatzaileek %80ko hobaria jasoko dute kotizazioak ordaintzeko


Gaur bi urte Munduko Osasun Erakundeak covid-19 gaixotasuna pandemiatzat jo zuen

2020ko martxoaren 11an munduan 118.000 kasu zeuden atzemanda eta 4.291 pertsona hil zituen SARS-COV 2 koronabirusak. Azken datuen arabera, ia 500 milioi lagun kutsatu dira eta sei milioi hil dira gaixotasun honengatik.


Ertzaintza gazteei oldartu zaie Gasteizko Zentro Sozialista husteko operazioan

Ertzaintzak hainbat gazte identifikatu ditu, eta bi gazte atxilotu. Hiru pertsona ospitaleratu dituzte oldarraldiaren ondorioz. Elkarretaratzea egin dute gertatutakoa salatzeko.

Ertzaintzaren aginduz, gaur hustu dute Gasteizko Zentro Sozialista: 13:15ean hastekoak ziren eraikina husten, baina Ertzaintza goizean goizetik joan da bertara. Horren esperoan, hainbat gazte bildu da inguruan, eta horietako bat Dato kaleko Laboral Kutxaren eraikinean kateatu da, protesta modura. Jendetza gerturatu da kateatu den gazteari babesa adieraztera.

Orduan, tentsio uneak bizi izan dira Ertzaintzaren eta gazteen artean. Bertan izan da Unai Etxenausia BERRIAko kazetaria, eta, hartu dituen irudietan ikusten denez, eraikina inguratu, gazteak indarrez kanporatu, eta oldartu egin zaie Ertzaintza. Gazteetako zenbait identifikatu egin dituzte, eta bi atxikita eraman.

Bitartean, Laboral Kutxaren eraikinean kateatuta segitu du gazteak, eta hari babesa adierazteko oihuak entzun dira. Zentro Sozialistako kide baten hitzetan, «Gasteizko Zentro Sozialista hustuko dutela salatzeko kateatu da».

Eraikina husteko garaia gerturatu ahala, Zentro Sozialista dagoen Monseñor Estenaga kalea itxi dute Ertzaintzako agenteek. Hainbat furgoneta izan dira eremu horren bueltan, eta drone bidez kontrolatu dute ingurua.

Ondotik, gazteak mugitu dira Dato kaletik, eta Zentro Sozialistara gerturatzen hasi dira, «Zentro Sozialistak aurrera» oihu artean.

Gazteek giza kate moduko bat egin dute, eta Ertzaintzaren pareraino gerturatu dira. Orduan, tentsio uneak bizi izan dira berriz ere, eta agenteek gazteen aurka egin dute. Hiru pertsona ospitaleratu dituzte oldarraldiaren ondorioz. Kontseilu Sozialistak zabaldutako informazioaren arabera, hogei lagun baino gehiago zauritu dira ertzaintzaren oldarraldiaren ondorioz.

Zentroa itxi dutela salatzeko, elkarretaratzera deitu dute Kontseilu Sozialistak eta Erraki Langile Kontrolpeko Espazioen Babes Sareak. Protesta egin dute arratsaldeko 18:30ean, Gasteizko Andre Maria Zuriaren plazan.

Akordiorik ez Laboral Kutxarekin

Zentro Sozialistako kideak gaineratu du azken hilabeteotan Laboral Kutxarekin hitz egiten saiatu direla, «akordio bat lortzen», baina «entzungor» egin dietela.

«Argi gelditu da interes pribatuei soilik begiratzen dietela. Izaera progresista bat daramate, baina banku milioidun bat da. Alde horretatik, egun bizi izaten ari garen egoeraren agente bat gehiago da, langile klasearen aurkako ofentsiba bat aurrera daramana», adierazi du kideak.


Vasco-Navarro bide berdearen gaineko webgunea sortu dute

Bergara, Oñati, Arrasate, Aretxabaleta, Eskoriatza eta eta Leintz Gatzaga zeharkatzen dituen bide berdearen sustapen-tresna berriak aurkeztu dituzte Eusko Jaurlaritzak eta Nafarroako Gobernuak. Hala, webgune berria sortzeaz gain, ibilbide osoa 360 graduko iruditan ikusteko aukera dago.

Webguneak bideoak, argazkiak eta hainbat gomendio jasotzen ditu. Bideoen artean dokumental bat dago, gizartearen sentsibilizaziora eta sustapenera zuzendutakoa eta trenbidearen historia eta ibilbideak eskaintzen dituen aukerak erakusten dituena. Horrez gain, sare sozialetarako hiru sustapen-bideo ere badaude.


Tor magoa

Magia ikuskizuna.


Urriko Uztarria aldizkariaren aurrerapena: Jabier Larrañaga diputatuari elkarrizketa

Gipuzkoako Ogasun eta Finantza foru diputatua da Jabier Larrañaga azpeitiarra. Bigarren agintaldia du kargu horretan, eta koronabirusak eragindako krisialdiari aurre egiteko Gipuzkoako Foru Aldundiak jorratu nahi dituen ekonomia politikak hizpide izan ditu, besteak beste, urriko Uztarria aldizkarirako Ihintza Elustondo kazetariak egin dion elkarrizketan.

Datorren asteazkenean, urriaren 7an, hasiko da Uztarria urriko aldizkariaren aleak bazkideei eta harpideei etxez etxe banatzen. Udako oporren ondorengo lene zenbaki horretan hainbat gai jorratu ditu Uztarriak, eta irakurleek eskura izango dituzten edukien artean dago Jabier Larrañagari egindako elkarrizketa.

Gipuzkoako Ogasun eta Finantza foru diputatua da azpeitiarra. Bigarren agintaldia du kargu horretan, eta koronabirusak eragindako krisialdiari aurre egiteko Gipuzkoako Foru Aldundiak jorratu nahi dituen ekonomia politikak hizpide izan ditu, besteak beste, Ihintza Elustondo kazetariak egin dion elkarrizketan.

Elkarrizketa horren aurrerapena ikus daiteke bideoan.


“Lastimagarria izango zan dana ahaztea”

Juan Luis Goikoetxea Arrieta eta Udane Goikoetxea Bilbao

Aita-alabek Geldoko koplak liburua plazaratu barri dabe. Horretan, geldoztarren bizimodua eta jakituria jaso dabez eta, besteak beste, kaminoaren gainean egineko koplak, Indalecio Prieto auzoan ezkutatu egotea, eta 1936ko guda ekarri dabez gogora, Zamudioko auzoko bizilagunen historia-zati horiek ahaztu ez daitezan.

Liburu polita argitaratu dozue zuek, Juan Luisek eta Udanek.

Txukuna da; ederto argitaratua; neurri erosoko letra; zuriune lagungarriak dituana. Azken baten, irakurlea erakartzea da helburua. Horretarako, irudiaren zibilizazinoan bizi garanez, smartphonearen aroan, ezin ahaztu dogu argidun pantailakaz lehiatu beharrean garala.

Zer dala-eta argitaratu dozue orain, pandemia sasoian?

Argitaratzea Lagatzu Euskera Alkarteak bultzatu dau; eurai esker kaleratu dogu. Inongo kopla barik lagundu deuskue Lagatzukoek. Zeozergaitik dira Zamudioko euskal bihotza. Taldekideen harrera eta jarrera eskertuz kopla bat jarri dogu liburuan:

GALDARA LARATZEAN

SOLOAN GOLDEA

EUSKARAREN POZETAN

DABILEN TALDEA

AHOBIZI BELARRI

PRESTEN SUKALDEA

AIKO HOR LAGATZUREN

KULTURA-BIDEA.

Orain auzolana berbea modan dago, zeuen liburugintzan be bai?

Baita! “Esker ona zor” da atal baten izenburua. Hogei pertsonatik gora izan ditugu inguruan lankidetzan. Liburuan datoz euren izenak. Merezi daben esker ona erakutsiz jarri deutsiegu “Zorra lorra” atsotitza. Izan be, zorra eukitea ardura da-eta; zorra lorra da, zama; arrastaka eroan behar dan enborra da lorra.

Zelan sortu da liburua?

Liburua etorri egin da guregana. Edozelan be, liburua etor daiten, idazleak talaiako txoria legez egon behar dau begira-begira. Esaten da idazlearentzat inspirazinoa alperrik dala, datorrenean lo topetan bazaitu.

Zeintzuk dira liburuko gai nagusiak?

Geldoztarren bizimodua eta jakituria: Kaminoaren gainean egineko koplak; Bitoriano Bolunburu koplaria nor zan; bide barik egoan Geldoetarako kaminoa egitea; Indalecio Prieto auzo horretan ezkutatuta egonik bizia salbetea; sorginek bizitza sozialean euken eragina; 1936ko guda -oraindik oroimenean gordin-gordin dagoana-, eta Eusebio Maria Azkue, lehen euskaltzainburuaren aita, urteetan Geldon bizi zana.

“Argitaratzea Lagatzuk bultzatu dau eta hogei pertsonatik gora izan ditugu inguruan zetan edo hatan laguntzen”

Geldoko koplak liburua garrantzitsua da. Azaldu zeinkie zein arrazoirengaitik?

Jaso doguna batu ez bagendu, galdu egingo zan. Gure lekukoak, begizko testiguak zenduak dira jadanik, bakar bat be ez da bizi. Lastimagarria izango zan dana ahaztutea: orduan sorginkerian sinisten ebana; kopla sortzaile eta kantari ebilena; auzo-ikastolako 94 urteko andereñoa; koplak buruz ekiezenak; gerra krudela umezaroan jasan eban euskalduna. Behin honezkero, zorionez, idatzita eta grabauta geratuko da.

Geldoko kaminoa Prietoren eraginari esker egin zala esaten da. Holan da?

Bitoriano Bolunburuk koplen artean badauka bat azaltzen dauana zelan geldoztarren bat Madrilera joan zan:

Basorik baso solorik solo

joanta dago Madrille

gure (i) euzoan egon bihar deu

mutillen batek abille.

Guk Bizkaiko Foru Agiritegian eskuraturiko dokumentatuetatik dakiguna da kudeaketa guztia Diputazinoan egin zala. Eta, hatan be, orduan Diputazinoan agintean egozanak Prietoren alderdikoak zirala.

Zein bertso heldu da gugana, eta zeintzuk galdu dira?

Guri Alejandro eta Santiago Etxebarriak kantau deuskuezanak 53 kopla dira: 40 kaminoaz; zazpi Madrilerako bidaiaz; eta lau Indalecio Prietori eta bi Bustamanteri eskainiak. Galdu diranak: Paulino Arrituganekori ataratakoak; Atxutiko Leonardari; Ziriaka Barrengotxekori; Ormetxeko Txomineri, eta beste batzuri ataratakoak. Kaminoko koplan hauxe dino Bitorianok:

Hamasei etxe dagoz

barriotxu batian

kaminorik ez dala

legua bat bidian.

Zein eratara gorde dira, paperean ala buruz?

Gugana buruz etorri dira. Santik eta Alek 67 urtean buruz gorderik, 2000.ean guk grabatu geuntsiezan arte. Edozelan be, bidegintzan jardun eben beharginen artean ezagunak ziran, zabal kantau ziran Txorierrin Pedro Urtiaga 94 urteko bertsolariak 2020ko abenduan esan euskunez.

Geldoztarrai esker urten eban bizirik Indalecio Prietok 1917an?

Bai! Haolan idatzi eban Indaleciok berak: “Y aquél domingo comenzó la primera de mis expatriaciones forzosas. Salvándome, la hizo posible la hidalguía rústica, la caballerosidad campesina, la lealtad aldeana de varios vascos, moradores del valle de Asúa y de la cordillera de Artebacarra”.

Zein interesgarriak Juanita Rementeriaren sorginen gaineko kontakizunak!

Guztiz jakingarriak eta benetakoak. Juanita Rementeria da liburu honetako ate eta giltza, eskerrik beroenak merezi dituana.

Natxitube’tar Miren andereño egon zan Geldoetan, ezta?

Bai, Mirenegaz egin genduan alkarrizketa polit-polita da; dokumentu erabat gustagarria. Gainera, beti aitatzen eban Lauaxeta: “Lauaxeta eta biok lagun handiak ginan. “Juventud Vasca”n domeka batzuetan alkarregaz egon eta berba egiten genduan. Euskeraz beti eh! Bai, lagun handiak ginan, handiak!”

1936ko gudaz zer dinoe liburuan geldoztarrek?

Gorabehera jakingarri asko, gogor eta mingarriak, ia sinistezinak: “Eta gero soldaduek: Hay que salir de aquí, os van a matar!”. Baina urten gura ez ba, ganadua handia-eta. Urrutiak esaten euskun: “Inora be ez urten; hortik bazoaze ez dozue topauko ganadu bat be etxean”. Eta berton lotu ginan, baina hamaika negar egin genduan guk orduan”.

Zer esango zeunskioe irakurleari?

Irakurleak irakurri arte ez dago liburua amaituta. Zer da, ba, inork leidu ez dauan liburua? Guk irakurlea gogoan dogula idatzi dogu, irakurleari begira. Ea gustuko dozun!


Juan Perezek Osasuna utzi du Huescan jokatzeko

Atezainak 2018-2019 denboraldian egin zuen debuta gorritxoen lehen taldearekin, baina ordutik ez du asko jokatu. Orain, Aragoiko SmartBank Ligako taldean arituko da.

Juan Perezek ez du Osasunan jarraituko, klubak ostiral honetan (urtarrilak 20) jakinarazi duenez. Orain, SmartBank Ligako Huesca taldean jokatuko du 26 urteko atezainak.

Huescak ez dio diru-kopuru finkorik ordainduko Osasunari, baina 200.000 euro ordaindu beharko dizkio Aragoiko taldea Lehen Mailara igotzen bada, eta beste 200.000 euro atezainak gutxienez 21 partida jokatzen baditu Huescak igoera lortzen duen denboraldian.

Bestalde, Huescak Juan Perez salduko balu Osasunak Aragoiko klubak jasotzen duen diru-kopuruaren % 40 jasoko luke. Gainera, Iruñeko klubak jokalaria berreskuratu ahalko du, atezaina fitxatu nahi duen klubaren eskaintza berdinduta.

Osasunak Perez fitxatu zuen gazte mailako talderako, eta atezainak 2018-2019 denboraldian egin zuen debuta lehen taldearekin. Gorritxoekin Juan Perezek 2 partida jokatu ditu SmartBank Ligan, 7 Santander Ligan eta 8 Errege Kopan.


Haurrentzako zinema: 'Magiaren etxea'

Magiaren etxea filma eskainiko dute arratsaldeko 17:00etan Patxi Larrainzar eskolan, haurrentzako zinema eskaintzaren barne.


Igandean Orioko Mendi Lasterketan parte hartzeko tokia bete da

10:00etan abiatuko dute kirol saioa, eta 20 kilometroko ibilbidea egin beharko dute parte-hartzaileek. Martxoaren 15ean Aiako mendi lasterketa jokatuko da Igande goizean Orioko V. Mendi Lasterketa jokatuko da Orioko Herri Ikastolak antolatuta, eta dagoeneko itxita dago izen-ematea. Aurten 450 lagunentzat tokia egongo da lasterketan, eta dagoeneko iritsi dira gehieneko kopuru horretara. 10:00etan abiatuko dute lasterketa Ikastola paretik, eta 20 kilometroko ibilbidea osatu beharko dute parte-hartzaileek. Dortsalak eta txipak Ikastolako pergolan banatuko dituzte 08:30etik 09:30era bitartean. Ibilbidean zehar antolakuntzak kontrolguneak jarriko ditu, eta ezinbestekoa izango da bertatik igarotzea. Luxarbe baserritik ordubete eta 10 minutu baino lehenago pasa beharko da, eta Kukuarritik 2 ordu eta 20 minututan. Antolatzaileek denbora horiek kalkulatu dituzte proba 3 ordutan amaitzeko. Ibilbidea ikusgarria dela nabarmendu dute ezagutzen dutenek; gainera, aurten ibilbidean zehar ezusteko bat ere aurkituko dutela jakinarazi dute antolatzaileek. Aian martxoaren 15ean Aiako IV. Mendi Lasterketa, berriz, martxoaren 15ean jokatuko da. Herrigunean, plazan abiatuko dute lasterketa 11:00etan, eta parte-hartzaileek 15 kilometroko ibilbidea osatu beharko dute. 350 lagunentzat tokia dago Aiako lasterketan, eta martxoaren 13ra bitartean egongo da zabalik izena emateko aukera kirolprobak.com webgunean. Aldez aurretik izena ematen dutenek txip horia badute 13 euro ordaindu beharko dute, eta txipik ez dutenek, 15 euro. Egunean bertan ere izena emateko aukera izango da 20 euroren truke.Gizon eta emakumeen mailan lehen hiru sailkatuentzat saria egoteaz gain, parte-hartzaile guztiek jasoko dituzte Aiako produktuak opari gisara.


40 urtez dantza eskaintzen

1976. urtean sortu zen Sahatsa taldea Urrestillan, eta dantzan jarraitzen dute, Azpeitia, Azkoitia eta Urrestillako kideekin. Azpeitia Dantzan zikloaren barruan, lehen ikuskizuna izango da beraiena.

(Mailo Oiarzabal) Udaberrian jaio zen, urteko lehen loreak bezala;?horregatik jarri zioten Sahatsa izena. Sahatsa da eguzkia jotzen hasten denean, lehena loratzen den zuhaixka. 1976an sortuta, 40 urte daramatzate dantzan taldeko kideak. Urrestillako gazteek sortutako taldea dela azaldu du Juan Luis Lizabe zuzendariak: «Larunbat arratsaldez zerbait egiteko helburuarekin hasi ziren, eta Pasai San Pedro (Gipuzkoa) eta Trintxerpeko (Pasaia, Gipuzkoa) dantzari batzuk hasi ziren hara joaten, dantzan irakastera». Lizaberen arabera, artean ez zen dantza taldea, ikasle taldea baizik. Ondoren hasi ziren Azkoitiko eta Azpeitiko ikasleak, eta bi edo hiru urtez jarraitu zuten horrela. «Behin denbora bat pasatuta, irakasleek etortzeari utzi zioten, eta gure erara hasi ginen dantzan», esan du zuzendariak. Urrestillako plazan egin ohi zuten dantza, eta eliza azpian, eguraldi txarra egiten zuenetan. Lekua oso erosoa ez zela-eta, Azpeitiko Azoka plazara mugitu ziren, eta han egin zituzten dozena bat urte, Azkoitiko Baztartxo antzokia berritu artean. Gaur egun, Baztartxon dute lokala, eta han jarraitzen dute. Izaerari heldu diote Frankismoaren ondoren sortutako talde gehienek «bizitza ziklikoak» izan dituztela esan du Lizabek: «Oraintxe osasuntsu, oraintxe jende gabe...». Dena den, Sahatsak ez du «aparteko arazorik» izan izaerari heltzeko, eta talde osaketa «nahiko ondo» mantendu dutela nabarmendu du. Gaur egun, 35 dantzari eta 15 musikarik osatzen dute Sahatsa. Dantza talde askotan bezala, emakumeak gehiago dira gizonak baino Sahatsan ere, baina ez da «aparte arazoa» izan hori taldean, «osatzeko moduan» izan direlako beti. Ezpatari omenaldia Gipuzkoako ezpata dantza tradizionala dantzatuko dute larunbatean, herriko kaleetan. Duela bi urte berreskuratu zuten Sahatsako kideek, eta aurten Baionan dantzatu dute. «Aurten ondo prestatu dugunez, pentsatu dugu gure herrietako kaleetan dantzatuko dugula:?sanjoanetan egin dugu Urrestillan eta Azkoitian, eta orain Azpeitian tokatu zaigu», esan du zuzendariak. 1610ean dantzatu zuten Donostian Gipuzkoako ezpata dantza tradizionala, 100 ezpatadun inguruk. Dantzaren berezitasuna da lau ilaratan egiten dela; izan ere, oro har, bi errenkadatan egiten da dantza hori. Dena dela, azken urteetan hasi dira dantza zaharra berreskuratzen, Lizaberen arabera, ikusi dutelako «euskaldunen folklorearen altxor bat» dela. Larunbatean, 19:30etik aurrer, izango da aukera Azpeitiko kaleetan dantza hori ikusteko: Sindikatu Zaharretik irtengo dira, plazara joango dira ondoren; eta, han, herriko bandera hartuko dute. Behin bandera hartuta, plaza txikian egingo dute ezpata dantza lehen aldiz, banderaren dantzarekin. Ondoren, gauza bera egingo dute parrokiaren atarian, eta handik, Eguzkitza parera itzuliko dira berriro. Azken geldialdia plazan egingo dute. Ezpada dantza eta Gipuzkoako dantza tradizionalen 20 minutuko emanaldia egingo dute, eta bukatzeko, bandera entregatuko dute. Hala azaldu du Lizabek: «Banderarekin berreskuratuko dugu ezpata dantza honen zati sinbolikoena». Horrela emango diote hasieraAzpeitia Dantzan zikloari. Euskal dantzak, interpretazioa, saloiko dantzak... nahastuko dira.

Azpeitia Dantzan

Larunbata, uztailak 2 19:30. Sahatsa dantza taldearen ikuskizuna. Azpeitiko kaleetan zehar ezpata dantza egingo dute.

Igandea, uztailak 3 19:30. Dantza, antzerki eta zirko emanaldia. Dikothomia konpainiaren emanaldia Plaza Txikian.

Igandea, uztailak 10 20:00. Saloiko dantzen erakustaldia eta jaialdia, Soreasu antzokian. Vals, cha cha cha, merengue, bachata, saltsa, runba, rocka eta beste dantza mota batzuen erakustaldia egingo dute hasiberri zein talde eta bikote aurreratuek. Denera, 24 dantza egingo dituzte.

Larunbata, uztailak 16 22:00. Itsasi dantza taldearen ikuskizuna, Soreasu antzokian. Bagare ikuskizunaren barruan, Arabako dantzak egingo dituzte, taldeak berak sortutako beste koreografia batzuekin.


'Igo autobusera' saioa: 2021-06-07

Asteburu dotore baten ostean, eguraldiak bere horretan jarraituko du aste osoan. Joxe Landaren eguraldi iragarpena, agendako hitzorduak eta asteburuko albisteen errepasoa izan dituzte hizpide Arrasate Irratian.


Haurrak izan dira protagonista II. Hator Hator Fest jaialdiaren azken egunean

Marrazki tailerra, makillaje tailerra eta animaziozko pertsonaien inguruko erakustaldia izan dituzte gaur Azpeitiko Sanagustin kulturgunean, Ospel Filmsekoen eskutik.

Ostiralean hasi zen II. Hator Hator Horror Fest beldurrezko eta fantasiazko zinema jaialdia Azpeitian Ospel Filmsek antolatuta, Azpeitiko Udalaren eta Kulturazen laguntzarekin. Gaur egin dituzte jaialdiko azkenengo ekintzak Sanagustin kulturgunean; haurrei zuzendutakoak izan dira.

Marrazki tailerra egin dute aurrena, eta hainbat irudi margotzeko nahiz sortzeko aukera izan dute Sanagustinen bildutako haurrek. Segidan, Xanti Rodriguezek animaziozko pertsonaiak sortzearen inguruko azalpenak eman dizkiete haurrei. Bertatik bertara, hainbat pertsonaia ikusi ahal izan dituzte haurrek Sanagustingo pantaila handian, eta pertsonaiekin elkarrizketak izateko nahiz dantzatzeko aukera izan dute; pertsonaiak Xanti Agirrezabala aktoreak interpretatu ditu. Bukatzeko, makillaje tailerrean aurpegiak margotzeko aukera izan dute haur eta gaztetxoek.

Ostiralean hasita

Hellraiser filmean oinarrituta egin dute aurtengo kartela, eta film horren emanaldiarekin hasi zuten jaialdia joan den ostiralean Soreasu antzokian. Emanaldi horren barruan, 2022ko K-saria banatu zuten. 254 animaziozko eta beldurrezko film labur aurkeztu dira aurten sari horretara, eta Erika Olaizola azpeitiarraren eta Amancay Gaztañaga zestoarraren Krak film laburrak irabazi du.

Jaialdiaren bigarren jardunaldian, atzo, goizez eta arratsaldez zinema, eta gauez musika izan ziren osagai nagusiak. Goizean film laburrak ikusteko aukera izan zen Soreasun, eta arratsaldean, toki berean bi film luze izan ziren ikusgai: Unicorn Wars eta Mad Heidi.

Atzoko eguna, berriz, Asgarth eta Txatar heavy metal taldeen kontzertuekin borobildu zuten Sanagustin kulturgunean.


Bideoa / Frantziako Tourrak Elorritxuetan egingo duen ibilbidea, goitik ikusita

Frantziako Tourraren lehen etapa Bizkaitik igaroko da uztailaren 1ean. Hego Uribe eskualdetik ere pasako dira txirrindulariak, zehazki, Elorritxueta errepidetik (ordutegi zehatzak esteka honetan kontsulta ditzakezu). Google Mapsen bidez, txirrindulariek larunbatean Elorritxuetan egingo duten ibilbidea ezagutu dugu.

Guztira, 8 kilometro egingo dituzte txirrindulariek Elorritxuetan: Gumuzioko biribilgunetik Elorritxuetako aparkalekuraino. Gailurra 418 metrora dago eta txirrindulariek 367 metroko desnibelari egin beharko diote aurre; gainera, gehieneko malda % 12,1ekoa da.

Tourreko lehen etapa zein ordutan igaroko da Hego Uribe eskualdetik?


Karrozen desfileak girotu zuen atzoko gaua Amurrion

Amurrioko sei jai-kuadrillek karroza ikusgarriak prestatu dituzte azken asteetan auzolanean. Atzo herriko kaleak kolorez, dantzaz eta umorez bete zituzten desfile ikusgarri batekin, ehunka auzokideren aurrean.


Urriaren 30era arte argazkiak aurkeztu daitezke

2021eko udal egutegia osatuko duten argazkiak hautatzeko lehiaketa antolatu du Astigarragako Udalak, eta «ura» izango da gaia. Oraindik parte hartzeko aukera dago, hilaren 30era arte, Erribera kulturgunean, edo astigarraga.kultura@gmail.com helbidera bidaliz. Jasotzen diren argazkietatik 13 aukeratuko dituzte eta lehena azalean agertuko da. Epaimahaikideek hartutako erabakia eta sari banaketa, azaroaren 6an adieraziko dute.


Gizonezkoen Gorengo mailako kadeteek Ohorezko mailara igotzeko aukera edukiko dute asteburuan

Datorren larunbatean, Billabonako Gizonezkoen Gorengo mailako kadeteek, usurbildarren aurka jokatuko dute Arratzaingo futbol zelaian, arratsaldeko 18:15ean.

Lau jardunaldiren faltan, Usurbilen aurkako partida irabazita, Kadete Ohorezko mailara igoko lirateke billabonatarrak, bigarren postuan sailkatuta baitaude.


Andoaingo adinekoen foroa sortzeko lehen urratsa eman dute udaletxean

Andoaingo adinekoen foroa sortzeko lehen urratsa eman dute udaletxean. Topaketa gune bat sortzea dute xede, bizipenak, eskarmentua eta ezagutzak partekatzeko, gizataldeari eragiten dioten arazoak mahaigaineratzeko eta horien gainean hausnartzeko.

Gizarte Zerbitzuen lansailean antzemandako beharrizana da, hau da, adinekoen eskaerak eta nahiak biltzea, horrela gizatalde horri zuzendutako egitasmoek harrera eta oihartzun hobea izateko. Aintzat izanik herritarren ia laurdenak 65 urtetik gorakoak direla, Udalak foro hau bultzatzearen aldeko nahia azaleratu du.

Maider Lainez alkateak azpimarratu duenez, “oso garrantzitsua da adinekoak zaintzea, baina haien iritzia ere jakin behar dugu eta haien ekarpenak jaso behar ditugu”. Horregatik, foro batean parte hartzera gonbidatu dituzte “foro horrek gizataldearen interes orokorreko gaiak jorratuko ditu, eta ez bertan ordezkatuta dauden elkarte, eragile eta partikularrenak”. 65 urtetik gorako edozein andoaindarrek har dezake parte eztabaida foroan. Izena emateko deitu 943 304 343 telefonora edo bidali e-mail bat gizartzerbitzuak@andoain.eus helbidera.


Jaibusek Arabako 29 herritako jaietara joateko aukera emango du

Ekainetik irailera, 29 helmuga eta 49 ibilbide izango ditu Jaibus zerbitzuak, gazteei Arabako herrietako eta Gasteizko jaietara joateko garraio segurua eskaintzeko. Lehenengo jaiak Ozaetakoak izango dira, larunbat honetan.

2019an bere 20. urteurrena ospatu zuen Vital Fundazioaren Jaibus Vital programak. Pandemiaren bi urteko etenaldiaren ondoren, iaz itzuli ziren Arabako herrietako jaiak, eta, horiekin batera, Jaibusek 23 herritara joateko 43 ibilbide eskaini zituen.

Aurten, udarekin batera, Vital Fundazioaren garraio zerbitzuak sei herri gehiago lotuko ditu: guztira, 29 herritako jaietara modu seguruan joateko eta itzultzeko 49 ibilbide eskainiko dizkie Jaibusek 15 urtetik gorako gazteei ekainaren 17tik irailaren 30era bitartean.

Uda osoan zehar, herrietatik zein hiriburutik Arabako beste herrietako jaietara joateko aukera egongo da. Baina, gainera, abuztuaren 5ean, Arabako herrietatik Gasteizko Andre Maria Zuriaren jaietara joateko ibilbide ugari izango dira ere:

Arabako herrietara doazen autobusak 23:30ean abiatu ohi dira ibilbidearen lehenengo puntutik. Itzultzeko, berriz, bi ordutegi izango dira aukeran: 03:30ean edo 06:00etan. Horrez gain, herri batzuek ordutegi bereziak izango dituzte, joateko nahiz itzultzeko.

Gasteizko jaien kasuan, zerbitzua 22:30ean aterako da abiapuntuetatik, eta 07:30ean itzuliko da herrietara.

Lehenengo helmuga Ozaetako jaiak izango dira, larunbat honetan, ekainaren 17an.

Txartelen erreserba

Joan-etorriko txartelen prezioa 3 eurokoa izango da, eta erreserba egiteko modu bakarra www.fundacionvital.eus webgunearen bidez izango da. Izena emateko epeak honako hauek dira, bidaia bakoitzaren aurreko eguneko 13:00ak arte (salbuespenekin: Gasteiz, Bastida eta Langraiz Okako jaien kasuan):

Ekaina eta uztaileko ibilbideak: ekainaren 5etik aurrera.

Abuztuko ibilbideak (Gasteizko jaiak barne): uztailaren 17tik aurrera.

Iraileko eta urriko ibilbideak: abuztuaren 15etik aurrera. Izena emateko epea bidaia bakoitzaren aurreko eguneko 13:00ak arte egongo da zabalik.

Inskripzioak pertsonalak eta besterenezinak dira, eta beharrezkoa izango da identifikazioa eta ordainagiria eramatea. Ibilbide bakoitzeko plaza kopurua mugatua da, beraz, izen-emateen ordenaren arabera esleituko dira, agortu arte. Gainera, Vital Fundazioak garraio egokitua jarriko du behar duten erabiltzaileen eskura.

IBILBIDEAK

ORDUTEGI BEREZIAK

ARABAKO HERRIETAKO JAIAK

Hona hemen Arabako herrietako jaien datak (jaiegunaren inguruan, jaiak; eta kasu batzuetan, asteburuko ostirala erreferentzia gisa hartuta):

Urtarrilak 23: Oion

Otsailak 3 (San Blas): Dulantzi

Maiatzak 15 (San Isidro Laboraria): Armiñon, Elvillar, Erriberagoitia, Gabuea, Harana, Kanpezu, Kuartango, Urizaharra eta Villabuena

Ekainak 2: Sobron (Lantaron), Urbisu (Kanpezu) eta Navaridas (San Juan de Ortega)

Ekainak 9: Murua (Zigoitia), Ametzaga (Zuia) eta Caicedo-Yuso (Lantaron)

Ekainak 10: Zalduondo (Sanqueremos)

Ekainak 16: Ozaeta (Barrundia), Mandaita (Iruña Oka), Urarte (Bernedo), Sabando (Arraia-Maeztu) eta Salcedo (Lantaron)

Ekainak 19: Maeztu (ekainak 19)

Ekainak 23 (San Juan): Agurain, Amurrio, Araia, Barrundia, Bastida, Dulantzi, Guardia, Iruraiz-Gauna, Laudio, Trebiñu, Uribarri Harana, Done Bikendi (Harana), Samaniego, Bergonda (Lantaron), Langraiz Oka, Lukiano (Zuia) eta Albeniz (Asparrena)

Ekainak 29 (San Pedro): Araia, Burgu eta Guardia

Ekainak 30: Tresponde (Iruña Oka), Subilla Morillas (Erriberagoitia), Alda (Harana), Eltziego, Zanbrana, eta Delika (Amurrio)

Uztailak 3: Aramaio

Uztailak 7: Okina (Bernedo), Zuhatzu-Kuartango, Heredia (Barrundia), Billoda (Iruña Oka), Erretes Lanteno (Aiara), Kintana (Bernedo) eta Tertanga (Amurrio)

Uztailak 10 (San Kristobal): Añana eta Mañueta

Uztailak 14: Zuhatza (Aiara), Gurendes (Gaubea), Arexola (Aramaio) eta Uribarri Nagusia (Gasteiz)

Uztailak 21: Gaubea, Sarria (Zuia) eta Marieta-Larrinzar (Barrundia)

Uztailak 28: Zanbrana, Narbaxa (Donemiliaga), Lantaron, Korro (Gaubea), Zigoitia eta Zalduondo

Abuztuak 4: Bastida, Zanbrana eta Zigoitia

Abuztuak 5 (Andre Maria Zuria): Gasteiz

Abuztuak 11: Villanañe eta Zaitegi (Zigoitia)

Abuztuak 14 (San Roke): Iruña Oka

Abuztuak 16 (San Roke): Laudio, Amurrio eta Leza

Abuztuak 18: Laudio, Ekora, Espejo (Gaubea), Moreda eta Buradon Gatzaga (Bastida)

Abuztuak 24 (San Bartolome): Lagran eta Okondo

Abuztuak 25: Laudio, Oion, Okondo, Lapuebla de Labarca, Olabarri (Iruña Oka), Ekora, Ribabellosa (Erriberabeitia), Domaikia (Zuia), Binasperi (Lantziego), Mañueta, Urrunaga (Legutio), Done Bikendi Harana (Harana), Baroja (Urizaharra), Aloria (Amurrio), Serna (Guardia), Galarreta (Donemiliaga), Erentxun (Iruraiz-Gauna), Zekuiano (Arraia-Maeztu) eta Arriola

Abuztuak 28: Erriberabeitia

Irailak 1: Larrazubi (Lantaron), Santikurutze Kanpezu, Artziniega, Eltziego, Angosto (Gaubea), Zurbao (Arratzua-Ubarrundia), Abornikano (Urkabustaiz), Gorrebusto (Oion), Oreitia (Gasteiz) eta Egileta (Dulantzi)

Irailak 8: Berantevilla, Bernedo, Eltziego (Plazako Ama Birjina), Dulantzi, Aberasturi (Gasteiz), Arroiabe (Arratzua-Ubarrundia), Astegieta (Gasteiz), Artziniega, Baranbio (Amurrio), Elgea (Barrundia), Kripan, Lantziego (Landako Ama Birjina) eta Samaniego

Irailak 11 (Kofradiak): Legutio

Irailak 15: Dulantzi, Lantaron, Margarita (Gasteiz), Etura (Barrundia), Goiuri Ondona (Urkabustaiz) eta Villafria (Bernedo)

Irailak 22: Uribarri Arratzua (Gasteiz), Antoñana (Kanpezu), Durruma Kanpezu (Bernedo), Villamaderne (Gaubea), Langarika (Iruraiz-Gauna), Uzkiano (Urkabustaiz), Etxaguen (Zigoitia) eta Añastro (Trebiñu)

Irailak 29 (San Migel): Agurain, Zuia, Gesaltza Añana, Argantzon, Bujanda (Kanpezu) eta Urizaharra

Urriak 2: Urkabustaiz

Urriak 6: Agurain eta Fontetxa (Lantaron)

Urriak 13: Mendoza (Gasteiz)

Urriak 27: Sanmartinzar (Trebiñu)

Azaroa (2. Esker Emate Eguna): Bastida

Azaroak 11 (San Martin): Guardia, Bastida, Santikurutze Kanpezu, Batxikabo (Gaubea), Maurga (Zigoitia), Lezama (Amurrio), eta Gazeta (Burgu)

Azaroak 13: Donemiliaga

Abenduak 26: Arratzua-Ubarrundia (San Esteban)

Aiarako herriak:

Izoria: urtarrilak 7 (San Julian)

Maroño: urtarrilak 16 (San Anton)

Olabezar: urtarrilak 23 (San Babilas)

Menoio: apirilak 25 (San Markos)

Erbi: maiatzaren 3an (Gurutzea)

Etxegoien: maiatzak 8 (Antiguako Ama Birjina)

Arespalditza: maiatzak 15 (San Isidro)

Añes: maiatzak 22 (San Ramiro)

Murga: ekainak 24 (San Juan)

Menagarai: ekainak 29 (San Pedro)

Salmanton: uztailak 18 (Santa Marina)

Zuhatza: uztailak 18 (Santa Marina)

Luiaondo: uztailak 22 (Madalenak)

Erretes Lanteno: uztailak 22 (Madalenak)

Agiñaga: uztailak 26 (Santiago)

Lanteno: uztailak 26 (Santiago)

Kexaa: abuztuak 5 (Elurretako Jaiak)

Lexartzu: abenduak 9 (La Inmaculada)

Luxo: abuztuak 16 (Jasokundea)

Soxo: abuztuaren 30ean (San Emeterio)

Beotegi: irailak 29 (San Migel)

Opellora: irailak 29 (San Migel)

Ozeka: urriak 9 (Arrosarioko Ama Birjina)

Madaria: azaroak 23 (San Klemente)

GASTEIZKO AUZO ETA HERRIETAKO JAIAK

Udan zehar, Gasteizko jaien atarian, auzoetako zein batzar administratiboetako jaiak ospatuko dira:

AUZOAK

Abetxuku: apirilaren 28an (San Prudentzio) eta maiatzaren 1ean

Arana: ekainaren lehen asteburua (ekainak 2-3-4)

Txago eta Lakuabizkarra: ekainaren bigarren asteburua (ekainak 9-10-11)

San Martin eta Adurtza: ekainaren hirugarren asteburua (ekainak 16-17-18)

Judimendi eta Arriaga-Lakua: ekainaren laugarren asteburua (ekainak 23-24-25)

Alde Zaharra eta Aranbizkarra: uztailaren lehen asteburua (uztailak 1-2)

Lakua: uztailaren bigarren asteburua (uztailak 7-8-9)

Zabalgana eta San Kristobal: uztailaren hirugarren asteburua (uztailak 14-15-16)

Zaramaga eta Sansomendi: iraileko hirugarren asteburua (irailak 15-16-17)

Salburua: iraileko laugarren asteburua (irailak 22-23-24)

HERRIAK

Urtarrila: Ariñiz, Otobarren

Apirila: Armentia

Maitza: Aberasturi

Ekaina: Lasarte, Uribarri Dibiña, Zumeltzu, Elorriaga, Arangiz, Arkauti, Matauku, Gardelegi, Monasterioguren, Ilarratza

Uztaila: Betoño, Otazu, Foronda, Arangiz

Abuztua: Zerio, Mendiola, Uribarri Nagusia, Gereña

Iraila: Astegieta, Otogoien, Arkaia, Argandoña, Margarita, Uribarri Arrazua, Andetxa, Jungitu, Gometxa, Zuhatzu, Legarda, Oreitia, Estarroa

Urria: Mendoza

Azaroa: Ehari-Gobeu

Abendua: Mendoza

ALEAn zure herri edo auzoko jaien berri eman nahi duzu? Bidali informazioa eta egitaraua erredakzioa@alea.eus eta agenda@alea.eus helbide elektronikoetara edo Whatsappetik 645 66 86 02 telefono zenbakira.


Iturriotzen 24 tokiko aparkalekua egiten hasiko dira

Iturriotzen aparkaleku berriak egiteko lanak hasiko dituzte bihar —martxoak 8, asteazkena—. Dorretxe atzean dagoen gunean 24 ibilgailurentzako tokiak egokituko dituzte.

Aurreikuspenaren arabera, lanek sei asteko iraupena izango dute, eta 86.750,43 euroko aurrekontua.

Iturriozko azkeneko auzo batzarrean, udalak auzokideei jakinarazi zien obra horiek egingo zituela. Helburua da auzoan dagoen aparkaleku arazoa arintzea.


Argitxo bat zerumugako lainoan

Martxoan, konfinamendua hasi zenean, zerumuga tenporal hurbil bat irudikatu nahi genuen. Ordurako bagenekien ez zela gripe huts bat, baina sinetsi nahi genuen laster bilakatuko zela antzeko zerbait. Urrun daude desira haiek hotz eta lurrikara giroan abiatu den udazken honetan. Bigarren olatuaren menpe ote gauden ez dakit nik, baina tunelaren irteera ez da inon ikusten eta denok somatzen dugu bestaldean ez dagoela atzean utzi genuen egoera, beste bat baizik, orohar, makurragoa izanen dena.

Ulergarria da, gauzak horrela, egoneza eta zapuzketa zabaldu izana, eta uste dut haserrearen irakurketa egin behar dela, baita ongi kudeatu ere. Bestela, mundu injustuagoagoak eraiki nahi dituztenek eginen dute. Ez dut itxaropenarenaren defentsa zozorik eginen, ez diodalako ene buruari ipuinik sinestarazi nahi, are guttiago beste inori, baina beste mundu bateruntz joan ahal izateko, argitxoren bat piztu beharko dugu zerumugan, bestela, berriro diot, beste batzuek eginen dute, eta pentsatzen dut ez zaigula gustatuko ezarriko duten norabidea.


Santa Krutz egunean Azkorteko erromerian, trikitilariekin dantzan


SDFek jakinarazi dute eten egin dituztela AEBekin egiten ari ziren operazioak

Milizia kurduak indar nagusitzat dituen eta Pentagonoaren babesa duen koalizioa ohartarazten ari zen Ankarak eraso bat hasiz gero horri erantzutea lehenetsiko zuela. EIren aurkako borrokari eragingo dio

Turkiak orain dela bi aste Siriaren menpeko Kurdistanen hasitako aire erasoak erabaki bat hartzera bultzatu ditu SDF Siriako Indar Demokratikoak. YPG (Herriaren Babes Unitateak) milizia kurduak indar nagusitzat dauzkan eta AEBen laguntza militarra jasotzen duen koalizioak jakinarazi du eten egin dituela Pentagonoarekin batera EI Estatu Islamikotik irauten duten zelulen kontra egiten ari den operazioak. SDFak aspalditik ari ziren ohartarazten Turkiak eraso berri bat hasiz gero horri erantzutea lehenetsiko zutela. Horrek esan nahi du, horrenbestez, baliabide gutxiago eduki dituztela bai EIko kideak hartzen dituen kartzela baten zaintzarako, bai muturreko talde islamista horren ekintzen kontra borrokatzeko. Koalizioaren bozeramaile Aram Hennak jakinarazi du, gaur, eten egin dituztela «terrorismoaren aurkako operazio bateratuak eta horien koordinazioa». Ankarak erasoaldia hasi zuen duela bi aste; hain zuzen, Istanbulen sei hildako eta 81 zauritu eragin zituen atentatu bat gertatu eta astebetera. Turkiako Gobernuak milizia kurduei eta PKK Kurdistango Langileen Alderdiari egozten die egiletza, nahiz eta haiek ukatu egiten duten. Horiek horrela, Lloyd Austin AEBetako Defentsa idazkariak Turkiako bere homologo Hulusi Akarrekin hitz egin zuen, telefonoz, herenegun, eta adierazi zion Washington dagoela, «irmoki», Ankara Siriaren menpeko Kurdistanen egiten ari den erasoaren kontra. Hori esan zuen, atzo, Pentagonoko bozeramaile Pat Ryderrek. Mintzatu ziren, gainera, Turkiako armadak lurretik egin asmo duen erasoari buruz. Izan ere, Recep Tayyip Erdogan Turkiako presidenteak baieztatu zuen, pasa den azaroaren 22an, lurreko eraso bat ere egingo dutela. Ryderrek adierazi zuen, agerraldi horretan, AEBek YPGekin egiten dituen patruilatze lanak murriztu behar izan dituztela, milizia kurduek beren patruilak murriztu dituztelako. Ez zuen ezer esan, ordea, operazio bateratuak eteteaz. Hori bai, ez du nahi «alferrik galtzen utzi» 2017az geroztik SDFekin EIren kontra egindako «ahalegina». Siriaren menpeko Kurdistango administrazio autonomoko barne desplazatuen bulegoaren burua da Xeikhmous Ahmed, eta Reuters berri agentziari esan dio Al-Hol desplazatuen kanpalekuan operazio humanitarioak eten dituztela azkeneko asteotan. Ohartarazi du, bide batez, horren ondorioz handik alde egiten ahalegindu direla EIra afiliatutako adingabe batzuk.

70 bat hildako SDFen buru Mazloum Abdi jeneralak aste honen hasieran azaldu zion Reuters berri agentziari Washingtonen aldetik «mezu indartsuago bat» espero duela: «Urduri gaude oraindik. Adierazpen sendoagoak behar ditugu. Turkiak zein asmo duen iragarri du, eta aurrera egiten ari da. Beste herrialde batzuek hartzen duten posizioaz egiten duen azterketak erabakiko du inbasioa hasiko duen edo ez». Pasa den azaroaren 20az geroztiko bonbardaketetan gutxienez 70 pertsona hil dituzte; hildakoen artean daude milizia kurduetako kideak, Siriako armadako soldaduak, eta baita zibilak ere. Turkiari bonbardaketak bertan behera utz ditzan eskatzeko, manifestazio ugari eta jendetsuak egin dituzte azkeneko bi asteotan Deir ez-Zor, Kobani eta Qamixli hirietan, besteak beste.


Cebeken ustez, «ezinezkoa» da inflazio osoa soldatetara eramatea

Bizkaia enpresentzat erakargarria dela nabarmendu du, eta Zedarriak-en iritzietatik urrundu da


Pelikula bat grabatu behar duen errusiako filmaketa taldea iritsi da Nazioarteko Espazio Estaziora

Anton Shkaplerov Roscosmoseko kosmonauta, Yulia Peresild aktorea eta Klim Shipenko ekoizlea zeramatzan Soyuz ontzia Nazioarteko Espazio Estaziora iritsi da.


Bidasoko 2022ko Lehenbizikoa 4,460 kilokoa izan da eta Donostiako jatetxe batek erosi du 1.600 eurotan

Arrantza sasoiko lehen egunean, egunsentian, 7:25ean zehazki, arrantzatu dute Lehenbizikoa Endarlatsan, Villanuevako tartean. Pedro Iglesias 62 urteko arrantzale irundarra izan da zorionekoa eta arrantzatu duen izokinak 4,460 kg pisatu du eta 770 mm luze. Iazko Lehenbizikoak 7,800 kg pisatu zituen eta 890 mm-ko luzera izan zuen.

Izokinaren arrantza-denboraldia, ohikoa den bezala, gaur hasi da, maiatzaren 1ean, eta 51. alea arrantzatzerakoan itxiko da, edo, zenbaki horretara iristen ez bada, uztailaren 31n.

Bidasoan denboraldi honetan arrantzatu duten lehen izokin hau Donostiako Rekondo jatetxeak erosi du, 1.600 euroren truke. Identifikazio-ziurtagiria Bidasoko Basozainen taldeak egin du. Talde horretako ordezkariek adierazi dutenez «gaur Bidasora hurbildu diren arrantzaleak normalean etortzen direnak izan dira eta ibaiaren baldintzak eta baldintza meteorologikoak egokiak ziren arrantza egiteko».


Mankomunitateak gizarte-larrialdietarako laguntzak eskatzeko epea ireki du

Interesa duten herritarrek urriaren 20ra arte egin ahalko dituzte eskaerak. Zeregin horretarako, Uribe Kostako Zerbitzu Mankomunitateak hiru bide ahalbidetu ditu: euren bulegoetara zuzenean jo daiteke, Sopelako Gatzarriñe kaleko 2 zenbakian; 946 762 674 eta 946 763 999 telefono-zenbakietara deitu daiteke edo www.uribekosta.eus webgunearen bitartez egin.

Gizarte-larrialdietarako laguntzak aldizkakoak ez diren prestazio ekonomikoak eta diruz lagundutakoak dira, eta gizarte-bazterkeriako egoerak prebenitzeko, saihesteko edo arintzeko beharrezkoak diren gastu espezifiko arruntei edo apartekoei aurre egiteko nahikoa baliabide ez duten pertsonei ematen zaizkie.

Prestazio horiekaz estaltzen diren kontzeptu nagusiak etxebizitzagaz lotutakoak dira, hala nola alokairuak, hipotekak, horien mantentzea, altzariak eta etxetresna elektrikoak. Halaber, oinarrizko beharrizanakaz lotutakoak ere izaten dira, besteak beste, sistema publikoak estaltzen ez dituen beharrizan medikuak, elikadura eta garraioa.

Gizarte Larrialdietarako Laguntzak Eusko Jaurlaritzak finantzatzen ditu partzialki, eta urtean diru-kopuru bat esleitzen dio udalerri bakoitzari, irizpide objektibo batzuen arabera. Euskal Autonomia Erkidegoko edozein udalerritan erroldatuta egoteko sei hilabeteko epea egiaztatzea eskatzen diete herritarrei, gaur egun udalerrian erroldatuta egotea, etendako urte bat eta bizitza independentea eskatzeko dataren aurrekoa egiaztatzea eta baimendutakoa baino ondare handiagoko kasuetan ez egotea, besteak beste.

Baldintzak betetzen dituen inor laguntzarik gabe gera ez dadin, Uribe Kostako Mankomunitateko Gizarte Zerbitzuen sailak bere gain hartuko du gainerako finantziazioa.

Laguntza hauek eskatzeko epea otsailaren 27an zabaldu zuten eta urriaren 20ra arte egongo da irekita. Eskaera egiteko Uribe Kosta Mankomunitatearen bulegoetara jo daiteke Sopelako Gaztarriñe kalea 2 zenbakian, 946 762 674 eta 946 763 999 telefono deituz edo www.uribekosta.eus webgunearen bidez.


Musika: "Malevaje"

Malevaje taldeak kontzertua eskainiko du, arratsaldeko 7:30ean, Herri Antzokian.


La Union autobus konpainiako zazpi langile kaleratu dituzte

ELAk adierazi du enpresak urteak daramatzala lan baldintzak okertzen eta egoera eutsiezina dela. Gogorarazi du enpresak diru publikoarekin finantzatzen dituela zenbait zerbitzu

ELAk salatu du Autobuses La Union konpainiak zazpi langile kaleratu dituela, eta ohartarazi du enpresak atzera egiten ez badu mobilizazioak bultzatuko dituela.

Sindikatuak ohar baten bidez jakinarazi duenez, langile horiek finkoak ziren, kontratu mugagabeak zituzten. Salatu duenez, haien ordez enpresak aldi baterako beharginak kontratatu ditu, edo atseden egunetan zeuden langile batzuk zerbitzu horiek betetzera behartu ditu.

ELAren arabera, konpainiaren azken urteetako kudeaketa «murrizketen, aldaketen, eta langileen baldintzen okertze sistematikoaren karrusela» izaten ari da.

Sindikatuak gogorarazi du enpresa horrek diru publikoarekin finantzatzen dituela zenbait zerbitzu: besteak beste, Bilbo-Gasteiz, Bilbo-Iruñea, Aiaraldea, Gasteiz-Durango eta Gasteiz-Miranda Ebro lineak.

100 langile inguru ditu konpainiak, eta lantaldea «lehertzear dagoen presio espiral batean» dagoela salatu du ELAk. «Edalontzia bete duen tanta langile horien kaleratzea izan da, lan karga faltsuak argudiatuz, atsedenaldietan behin-behineko langileekin edo langile finkoekin zerbitzu beharrak betetzen dituen bitartean, langile guztiei prekaritate handiagoa gehituz».

Horregatik guztiagatik, ELAk «murrizketen politika» bertan behera uzteko eta kaleratuak berriro onartzeko exijitu dio enpresari, eta konpainia hori kontratatzen duten administrazio publikoei eta enpresei eskatu die «langileen eskubideak bete daitezen exijitzeko».

Arazoa konpontzen ez bada, sindikatuak «mobilizatzeko eta beharrezkoak diren ekintza guztiak antolatzeko beharra» adierazi dio enpresa batzordeari. CCOOk, UGTk eta ELAk osatzen dute batzordea, eta aurreneko biek dute gehiengoa. Aurki bilduko dira; egoera ikusita, ELAk ez du baztertzen lanuzteak proposatzea beste bi sindikatuei.


Aitor Leitza: "Baleari jarraipena egin, eta segurtasuna bermatzea izan da gure lana»

Aitor Leitza, atzo goizean Getariako portuan. (Aiora Larrañaga) AITOR LEITZA- Ambar elkarteko kidea Aitor Leitza zumaiarra Itsas Faunaren Ikerketa eta Babeserako Ambar elkarteko kidea da. Getariako baleari adi egon da azken egunetan. Zein egoeratan zegoen Getariako portuan zegoen balea? Itsaso zabalean bizi den animalia basati bat portu batean sartu eta bertan bueltaka ibiltzea ez da seinale ona. Oso argal zegoen, eta egoera normalean forma borobiltxoak izan beharko lituzke. Honi, berriz, bizkarrezurreko hezurduraren forma antzematen zitzaion. Gaixo zegoela uste dugu, eta toki lasai batera etorri zela babes bila. Gainera, egunak eman ditu jan gabe, eta tamaina honetako baleek asko jan behar dutenez, gero eta ahulago zegoela iruditzen zitzaigun. Baleak bizirik jarraitu nahi badu, arrain baltsa handi bat aurkitu eta jan egin beharko luke, baina gu geuk ere gaixo gaudenean ez dugu goserik izaten, gogorik gabe jaten dugu. Gainera, baleek esfortzua egin behar izaten dute arrantzatzeko. Hegalean parasitoak ere ikusten zitzaizkion, ezta? Bai, baleak parasitoak ere bazituen. Bale handiek parasitoak izatea normala da, baina bale honek zituen parasitoak lanperna antzeko batzuk dira, eta horiek baleetan itsasten dira hauek abiadura motelean doazenean. Ugaztun hauek normalean azkar ibiltzen direnez, ez lituzke parasito horiek izan beharko. Beste parasito mota batzuk izatea normalagoa izaten da, askotan zizare moduko batzuk izaten baitituzte gorputzean zehar. Kasu hauetan zein da zuen lana? Herenegun eta atzo portuan egon ginen. Gure eginbeharra baleari jarraipena egitea eta segurtasuna bermatzea izan da. Txalupak edo herritarrak balea dagoen lekura hurbildu ez zitezen saiatu gara. Asteartean esaterako, pertsona bat uretan sartuta argazkiak atera nahian ibili zen, eta atzo arraun surfa egiten ari ziren bi lagun gerturatu ziren balea zegoen eremura. Bi kasuetan balearengandik gertu egotea oso arriskutsua dela ohartarazi genien. Ez dugu ahaztu behar tona asko pisatzen dituen animalia basati bat dela balea. Haren ukitu txiki bat ondorio larriak izan ditzakeen kolpe handi bat izan daiteke. Gure lana da ahal den neurrian arriskuak saihestea.


Bertsoa eta pilota uztartuz jai giroan ospatu du urteurrena Behar Zanak

21na berdinduta zihoazenean pilotariek erabaki dute 25 tantora luzatzea partida. Azkenean Oinatz Bengoetxeak eta Mikel Goñik irabazi dute partida, 25 eta 22, Iñaki Lizaso eta Jon Erasunen aurka. Beteranoek Amaia Agirre izan dute botilero, eta eskualdekoek Unai Mendizabal.

Amasa-Villabonako Behar Zana pilota elkarteak 75. urteurreneko ekitaldi nagusietako bat egin du gaur arratsaldean, margotu berri duten udal pilotalekuan: bertso pilota. Frontoia jendez lepo zegoela bi partida jokatu dituzte.

Iaz bete zituen elkarteak 75. urteurrena, baina pandemia dela eta, bertan behera geratu ziren ospakizunak, eta aurten ari dira ekitaldiak egiten. Berdel Pilota Festa egin zuten martxoan, eta bertso pilota egin dute gaur, 17:30ean hasita.

Bi partida jokatu dituzte, eta lehenengoan, Jon Urbieta eta Julen Aizpuru, Eneko Maiz eta Julen Urruzolaren aurka lehia dira. Urbieta eta Aizpuruk irabazi dute partida 22 eta 17ko emaitzarekin. Tanto bikainak eta joko bizia erakutsi dute lau pilotariek eta publikoak txalo artean hartu ditu.

Bigarren partidan, Oinatz Bengoetxea eta Mikel Goñi aritu dira gorriz, eta Amaia Agirre izan dute botilero gisa. Aurrez-aurre, eskualdeko bi pilotari Behar Zana elkartearekin harreman zuzena dutenak: Iñaki Lizaso eta Jon Erasun, urdinez. Billabonatarrak eta zizurkildarrak Unai Mendizabal izan dute botilero.

Ikuskizun paregabea eskaini dute lau pilotariek eta partidaren hasieran urdinek aurrea hartu badute ere, berdintzea lortu dute gorriek. Bengoetxeak joko bikaina egin du, eta tanto ikusgarriak egin ditu Goñik, hutsak bezainbeste. Publikoak txaloka hartu ditu, bai asmatutakoaak baita Goñik galdutakoak ere. 21na berdinduta iritsi dira markagailura bi bikoteak eta eurek horrela eskatuta, 25 tantotara luzatu dute partida. Azkeneko txanpan, Bengoetxea eta Goñik hartu dute aurrea eta 25 eta 22ko emaitzarekin amaitu da bertso pilota festa.

Laster, ekitaldi gehiago

Maiatzaren 28rako mus txapelketa bat antolatu dute, eta gauean Musutruk taldearen emanaldia. Asteburu horretan, larunbatean eta igandean, argazki erakusketa bat jarriko dute Gurea aretoan. Ekainaren 3tik 4ra, Pilota Maratoi Solidarioa egingo dute Bearzana frontoian: 25 orduz jarraian pilotan ariko dira, hainbat modalitatetan eta adin guztietako pilotariekin. Kutxa bat jarriko dute diru ekarpena egiteko; Aspanogi elkartearentzat izango da bildutako dirua. Ekainaren 4an, elkarteko bazkideen afaria eta danborrada izango dituzte, eta, hurrengo egunean, Behar Zana eta Txost elkarteen arteko errebote partida.

Erreboteak protagonismo berezia izango du ekainaren 25ean, Errebotea Sutan txapelketa azkarrarekin. Lau talde osatuko dituzte egungo eta aurreko jokalariekin. Azken ekitaldia, berriz, uztailaren 31ko errebote partida klasikoa izango da. 93. aldiz jokatuko dute Amasa-Villabonaren eta Hazparneren (Lapurdi) arteko partida.


D bitamina, piluletan

Giro eguzkitsutik eguraldi goibelerako trantsizio eguna izango dugu gaur. Ostegunean hodeiak nagusituko dira, eta elur kota jaitsiko da.

Hodei gutxi gaurkoan, lehen partean bederen. Gauerako, baina, hodeiak ugarituko dira. Haize ahula ibiliko da, ipar osagaikoa. Izotza sor daiteke ere. Tenperaturei dagokienez, azken egunetako joera berdinean mantenduko dira, -2 eta 7 gradu artean kokatuz.

Ostegunerako, hodeiak dezente ugarituko dira, eta prezipitazioak ere izan daitezke. Are gehiago, elur kota 600-800 metro artean kokatuko da. Haizea bezperan baino zertxobait indartsuagoa izango da, batez ere horretarako joera duten eskualdeetan. Izotza ere sor daiteke zenbait puntutan. Tenperaturak ez dira 6 gradutatik pasako.


"Ezin batean bilakatzen ari da hau; aurtengo egoera sekula baino txarragoa da"

XII. Euskal Herriko Frisoi Txapelketa jokatu zen larunbatean Tolosako Ferialekuan. Behi onenaren saria Cascanteko (Nafarroa) Planillo baserriak eraman zuen. Antolatzaile lanetan ibili zen Kepa Urreagak balantzea egin zuen Ataria Irratiarentzat.


Sindikatuek giharra erakutsi dute Arabako metaleko lehen greba egunean

ELA, LAB, CCOO, USO, ESK eta CGT sindikatuek deituta, hiru greba egunetatik lehena dute gaur sektorean. Arrakastatsua izan dela adierazi dute: «historikoa». Datorren asteartean eta ostegunean ere egingo dituzte lanuzteak.

Indar erakustaldia egin dute Arabako metaleko langileek gaur. ELA, LAB, CCOO, USO, ESK eta CGT sindikatuek deituta, hiru greba egunetatik lehena dute gaur. Sektoreko lan hitzarmena berritzeko negoziazioak «blokeatuta» daudela salatu dute sindikatuek, eta patronalari eskatu diote «fitxa mugitzeko»; gainontzean lanuzteekin jarraituko dutela ohartarazi dute. Hain zuzen, beste bi greba egun antolatu dituzte datorren asteartean eta ostegunean.

Milaka langilek egin dute bat greba deialdiarekin. Sindikatuek esan dute protesta «historikoa» izan dela, eta erabateko «arrakasta» izan duela nabarmendu dute. SEA patronalak adierazi du, ordea, eragina txikia izan dela. Metalgintzako hitzarmenak 25.000 langileri eragiten die.

Langileak goizeko lehen txandan hasi dituzte protestak. Piketeak egin dituzte Mercedes enpresaren eraikinaren parean. Ertzaintza agertu da berehala, eta tentsio uneak bizi izan diren arren, ez da istilurik gertatu. Ioritz Iglesias ELAko bozeramaileak azaldu duenez, «produkzioari min apur bat» egitea lortu dute goizeko piketeetan: «Ikusi gaituzte, eta argi utzi diogu Mercedesi haiei ere badagokiela SEA patronalarekin negoziatzea».

Mercedesez gain, hala ere, enpresa asko batu dira lanuztera, sindikatuek aditzera ema dutenez: Tubos Reunidos, Iza, Tubacex, WEC… Hori bera azpimarratu du Igor Chillon LAB sindikatuko ordezkariak: «Grebaren jarraipena arrakastatsua izaten ari da. Ez bakarrik Mercedes bezalako enpresa handietan, enpresa txikietan ere».

Piketeen ostean, hiriaren erdigunera mugitu dira langileak, eta 11:30ean Bilbo plazan hasi duten manifestaziora. «Arabako metala borrokan!» oihu artean hasi dute manifestazioa. Jarraipen zabala izan du sektore osoan. Andre Mari Zuriaren plazan egin dute amaierako ekitaldia: ELA, LAB eta CCOO sindikatuetako bozeramaileek hartu dute hitza. «Produkzioa guztiz eten behar dugu patronalak behingoz entzun gaitzan», ideia azpimarratu dute guztiek. Ekitaldia amaitzean, Mercedesera joan dira behargin batzuk, piketeekin jarraitzera.

Eskakizunak

KPIaren gaineko soldata igoera eskatzen dute, eta 1.400 euro izan dadila gutxieneko soldata, hamalau ordainketarekin. Lanaldia murrizteko eskatzen dute, era berean, eta azpikontratetako langileentzako subrogazioa ere bai. Halaber, ituna aplikatuko delako bermearen klausula bat jaso nahi dute akordioan, eta, modu horretan, lan ituna betetzeari uzteko aukera eragotzi enpresei.


Nola eragingo digu interes tasen igoerak?

Aurrezkiak dituztenentzat, neurri ona da; hipoteka eta maileguak dituztenentzat, aldiz, txarra, garestitu egingo baitira. Esaterako, etxea ordaintzeko, familiek ditu gehiago bideratu beharko dute.


Legutioko Kofradiak, dantzaldia Muxutruk taldearekin


GIBaren gaineko tailer informatiboak, egubakoitzean, Biteri plazan

Atzo, abenduak 1, GIBaren Aurkako Nazioarteko Eguna izan zen, eta hori baliatuta, gaia lantzeko tailerrak egingo dituzte egubakoitzean Biteri plazan, berriro martxan jarri duten sexologia zerbitzuak antolatuta. Egun osoan zehar egingo dituzte saioak.

Arrasateko sexologia zerbitzuak antolatuta, GIBa lantzeko tailerrak egingo dituzte gaur, egubakoitza, Gorputzarekin Izan Burujabe izenburupean. Lau izango dira, bereziki, landuko dituzten gaiak: Infekzioak, GIBa, antisorgailuak eta plazerak. Saioak goizez zein arratsaldez egingo dituzte, 10:00etatik 14:00etara eta 16:00etatik 20:00etara –ordubeteko tailerrak izango dira gai bakoitzeko–.

Nabarmendu dute, halaber, garrantzitsua dela GIBa eta HIESa bereiztea. "HIESa GIBaren fase terminala da, eta gaur egun dauden aurrerakuntzekin eta medikamentuekin, jendea ez da iristen fase horretara. Zentzu horretan, oso kontrolatuta dago eta nik uste dut inportantea dela jendeak hori jakitea. Orain arte, GIBa eduki duten pertsonak baztertuak izan dira eta ezkutuan eraman izan dute. Hala ere, normaltasunetik eraman beharreko kontua da eta horretarako oso garrantzitsua da informazioa", azaldu du Leire Gonzalez sexologo arrasatearrak.

Irailetik, zerbitzua martxan

Bilboko Xelebreak enpresak hartu du zerbitzua emateko ardura eta Leire Gonzalezekin batera, Aritz Resines ari da sexologo lanetan. Gazte bulegoaren gainean dute lokala, Biteri plaza ondoan, eta jendaurreko arretari dagokionez, astelehenetan 10:00etatik 13:00etara eta eguenetan 16:00etatik 19:00etara eskaintzen dute. Horrez gain telefono, Whatsapp eta e-posta bidezko kontsultak ere egin daitezke, sexologia@arrasate.eus helbidean edo 943 25 20 66 eta 747 40 21 40 zenbakietan.

Norbanako eta bikoteen arretaz aparte, talde eta eragileekin ere badihardute lanean. "Eskolekin, gazte txokoekin, kale hezitzaileak dituzten taldeekin edota ASPACE moduko eragileekin harremanetan gabiltza, hitzorduak lotzen, haiekin sexualitatearen gaia lantzeko".

Herritarrei, gerturatzeko deia

Maitane Muñoz gizarte ongizateko zinegotziak azaldu du "oso garrantzitsua" dela urtebeteren ostean zerbitzua berriz martxan eduki ahal izatea, eta herritarrak animatu ditu zerbitzua erabiltzera, "beldur eta lotsa" gabe. "Gerturatu daitezela, Leire eta Aritz sexologo profesionalak dira, konfidentzialtasuna bermatzen dute eta udal zerbitzua izanik, guretako lehentasuna da hori. Arrasatearren zalantzak argitzeko daude eta zerbitzu on bat ematen dute, duda barik".

Azaldu dutenez, harremanetan suerta daitezkeen zailtasunei aurre egiteko, harremanak izateko zailtasunak gainditzeko, zeloak, ligatzeko zailtasunak, arazo afektiboak eta abar lantzeko eta gainditzeko aholkuak eta estrategiak eskaintzen dituzte, besteak beste, sexologia zerbitzuan.


Berako Kultur Etxearen inaugurazioko irudiak, gaur 30 urte

Berako Kultur Etxea 1991ko apirilaren 14an inauguratu zuten, gaur 30 urte, eta orduko irudi batzuk bildu ditugu. Gure Txokoako dantzariak, musika eskolako ikasleak eta abesbatzakoak aritu ziren ekitaldian. Nafarroako Gobernuko ordezkariak ere izan ziren, tartean Gabriel Urralburu orduko presidentea. Kultur etxearen barreneko aldeak ez zuen oraingoaren antza handirik.